
Ky Plan Vendor i Strehimit është hartuar me mbështetjen financiare të Bashkimit Evropian. Përmbajtja e saj është përgjegjësi vetëm e autorëve të tij dhe nuk pasqyron domosdoshmërisht pikëpamjet e Bashkimit Evropian.
Ky Plan Social Vendor publikohet nëpërmjet Asistencës Teknike “Mbështetjes së Bashkimit Evropian për Përfshirjen Sociale në Shqipëri” (EU4SI), të dhënë nga Bashkimi Evropian për Bashkinë e Prrenjas, zbatuar nga GOPA Worldwide Consultants.

[bookmark: _Toc209703427]Përmbledhje ekzekutive 
Ky është plani i parë i strehimit social i Bashkisë Prrenjas. Ai përfshin periudhën 2025–2029. Plani synon të rrisë aksesin në strehim të përballueshëm për familjet në nevojë, të përmirësojë cilësinë dhe aksesueshmërinë e stokut ekzistues dhe të forcojë qeverisjen, transparencën dhe llogaridhënien në fushën e strehimit.
Objektivat kryesorë do të zbatohen nëpërmjet programeve: subvencion i qirasë, rehabilitim/përmirësim banesash, blerje në treg për fondin publik të banesave sociale, bashkëpunim me sektorin privat, si dhe subvencion i interesave të kredisë (“kredi e butë”) për familjet me të ardhura të formalizuara dhe strehim i përkohshëm për raste emergjente.
Korniza e monitorimit përdor indikatorë me vlera fillestare dhe objektiva vjetore, me rishikim në vitin 2027 dhe vlerësim përfundimtar në vitin 2029. Plani garanton trajtim pa diskriminim, me fokus tek familjet me të ardhura të ulëta, komunitetet rom dhe egjiptian, personat me aftësi të kufizuara dhe gratë kryefamiljare.
Zbatimi mbështetet nga strukturat bashkiake dhe partnerët lokalë, me raportim vjetor publik të progresit dhe konsultim të hapur me qytetarët.

1. [bookmark: _Toc209703428]Hyrje 
Strehimi është një e drejtë themelore dhe një nga shtyllat kryesore të mirëqenies sociale. Për Bashkinë Prrenjas, sigurimi i banesave të sigurta, të përballueshme dhe të përshtatshme për çdo qytetar përfaqëson jo vetëm një domosdoshmëri sociale, por edhe një kusht thelbësor për zhvillimin ekonomik dhe qëndrueshmërinë e komunitetit. Ky Plan Vendor i Strehimit për periudhën 2025–2029 është dokumenti i parë strategjik i këtij lloji në bashki, duke vendosur një standard të ri për planifikimin dhe menaxhimin e politikave të strehimit në nivel vendor.
Ligji nr. 22/2018 'Për strehimin social” (i ndryshuar), si dhe zbatimi i Strategjisë Kombëtare të Strehimit Social dhe Strategjisë Kombëtare të Mbrojtjes Sociale 2024–2030, kërkojnë që bashkitë të hartojnë dhe zbatojnë politika gjithëpërfshirëse, të bazuara në të dhëna dhe në një vizion afatgjatë. Plani i Bashkisë Prrenjas është ndërtuar mbi një analizë të detajuar të situatës demografike, sociale dhe ekonomike, duke evidentuar sfidat kryesore: plakjen e popullsisë, rënien e lindshmërisë, depopullimin e zonave rurale, kushte të amortizuara të banesave dhe varësinë nga tregu privat i qirasë.
Bashkia Prrenjas ndodhet në lindje të Qarkut Elbasan dhe kufizohet me bashkitë Librazhd, Gramsh dhe Pogradec, duke qenë një pikë lidhëse mes Shqipërisë qendrore dhe juglindore. Sipërfaqja e saj është rreth 322 km², ku pjesa më e madhe përbëhet nga zona kodrinore dhe malore me potencial të lartë natyror e turistik. Struktura administrative përbëhet nga katër Njësi Administrative: Prrenjas, Qukës, Rrajcë dhe Stravaj, të cilat përfshijnë 61 fshatra dhe qytetin e Prrenjasit si qendër të bashkisë. Ky pozicion gjeografik dhe shpërndarja territoriale e popullsisë, ku mbi 70% jeton në zonat rurale, ndikojnë drejtpërdrejt në sfidat e aksesit në strehim, shërbime dhe infrastrukturë, duke e bërë planifikimin e politikave të strehimit edhe më të domosdoshëm.
Plani vendos në qendër të tij kategoritë më vulnerabël (familjet në ndihmë ekonomike, personat me aftësi të kufizuara, gratë kryefamiljare, të moshuarit dhe komunitetet rome dhe egjiptiane) duke siguruar që zgjidhjet e propozuara të jenë të personalizuara dhe të drejtëpërdrejta. Ai synon të krijojë një balancë mes ndërhyrjeve emergjente (subvencione qiraje dhe strehim i përkohshëm), ndërhyrjeve afatmesme (përmirësim i kushteve të banimit, formalizimi i tregut të qirasë), dhe ndërhyrjeve afatgjata (ndërtimi i banesave sociale në truallin prej 3.64 ha dhe krijimi i një fondi të qëndrueshëm për strehimin social).
Ky plan nuk është thjesht një dokument teknik, por një angazhim i Bashkisë Prrenjas për të ofruar siguri, dinjitet dhe stabilitet për qytetarët e saj. Ai përfaqëson një vizion të përbashkët për një të ardhme më të drejtë, më të qëndrueshme dhe më gjithëpërfshirëse, duke u shndërruar në një instrument udhëheqës për politikat sociale dhe zhvillimore të territorit.
[bookmark: _Toc209703429]Plani Vendor i Strehimit 2025–2029 është i organizuar në disa kapituj kryesorë, të cilët ndërtojnë një rrugëtim logjik nga analiza e gjendjes aktuale drejt masave të parashikuara për të ardhmen. Fillimisht paraqitet diagnoza e situatës së strehimit në Bashkinë Prrenjas, ku evidentohen të dhënat, boshllëqet dhe nevojat e grupeve në situatë vulnerabël. Më pas vijojnë objektivat strategjikë dhe masat përkatëse, të cilat lidhen me programet ekzistuese dhe ndërhyrjet e reja. Kapitujt pasues përfshijnë kornizën financiare dhe modalitetet e zbatimit, si dhe mekanizmat e qeverisjes, monitorimit dhe vlerësimit. Në fund, anekset paraqesin kuadrin ligjor dhe strategjik, tabelat e përputhshmërisë dhe dokumentacionin mbështetës.

2. Kuadri ligjor dhe strategjik 

Plani Vendor i Strehimit i Bashkisë Prrenjas mbështetet mbi një kuadër të gjerë ligjor, nënligjor dhe strategjik, i cili përcakton standardet, kompetencat dhe instrumentet e nevojshme për zbatimin e politikave të strehimit në nivel vendor. Ky kuadër siguron që masat dhe programet e parashikuara të jenë në përputhje me legjislacionin kombëtar, të harmonizuara me strategjitë kombëtare dhe të orientojnë ndërhyrje afatgjata e të qëndrueshme.
Në bazë të tij qëndron Ligji nr. 22/2018 “Për strehimin social”, i ndryshuar me ligjin nr. 48/2023, i cili përcakton kriteret e përfitimit, programet e strehimit dhe kompetencat e bashkive për zbatimin e tyre. Ky ligj shoqërohet nga akte nënligjore të rëndësishme, si: VKM nr. 362/2019 për subvencionin e qirasë, VKM nr. 301/2020 për standardet e banesave me qira sociale (BSQ) dhe banesave me kosto të ulët (BKU), si dhe VKM nr. 579/2020 për administrimin e strehëve të përkohshme, që përcakton standardet minimale dhe koordinimin ndërinstitucional në raste emergjente. Po ashtu, Ligji nr. 121/2016 “Për shërbimet e kujdesit shoqëror”, i ndryshuar me ligjin nr. 99/2024, lidhet drejtpërdrejt me mbështetjen për strehimin e përkohshëm dhe shërbimet sociale, ndërsa Ligji nr. 45/2019 “Për mbrojtjen civile” përcakton detyrimet për sigurimin e strehimit emergjent në raste fatkeqësish natyrore apo krize.
Këto dispozita plotësohen nga ligje të tjera me natyrë horizontale, si Ligji nr. 139/2015 “Për vetëqeverisjen vendore”, që njeh funksionet e bashkisë në fushën e strehimit dhe shërbimeve sociale, dhe Ligji nr. 107/2014 “Për planifikimin dhe zhvillimin e territorit”, që garanton lidhjen e politikave të strehimit me dokumentet e planifikimit territorial vendor.

Në planin strategjik, dokumenti është i harmonizuar me Strategjinë Kombëtare të Strehimit Social 2016–2025 (miratuar me VKM nr. 405/2016), e cila përcakton objektivat për rritjen e aksesit në strehim të përballueshëm, përmirësimin e kushteve të banimit dhe nxitjen e partneriteteve me sektorin privat. Duke qenë se kjo strategji përfundon në vitin 2025, plani vendor merr parasysh edhe nevojën për vijimësinë e saj në kuadrin e ri strategjik kombëtar që do të miratohet për periudhën 2026–2035. Po ashtu, plani lidhet ngushtësisht me Strategjinë Kombëtare të Mbrojtjes Sociale 2024–2030, që synon mbrojtje gjithëpërfshirëse dhe trajtim me prioritet të grupeve vulnerabël, si edhe me Planin Kombëtar të Veprimit për Integrimin e Romëve dhe Egjiptianëve 2021–2025, që adreson në mënyrë të posaçme pasiguritë në strehim për komunitetet rome dhe egjiptiane.

Ky kuadër ligjor dhe strategjik është përmbledhur në Aneksin 1, ku përmes tabelave A dhe B paraqiten aktet kryesore dhe mënyra e adresimit të tyre në plan. Ky integrim siguron transparencë, koherencë dhe një bazë të fortë për monitorimin e zbatimit të Planit Vendor të Strehimit të Bashkisë Prrenjas për periudhën 2025–2029.
3. [bookmark: _Toc209703430]Metodologjia dhe pjesëmarrja 

Hartimi i planit mbështetet në mbledhjen dhe verifikimin administrativ të të dhënave, analizën dokumentare, intervista dhe takime fokus me palët e interesuara, si dhe konsultime publike në çdo fazë kyçe. Që në fillim vendosëm që procesi të ishte i hapur, i kuptueshëm për çdo qytetar dhe i ndërtuar mbi të dhëna të verifikuara. Për çdo hap kemi bërë njoftime publike dhe kemi mbajtur regjistër të komenteve dhe propozimeve të marra gjatë konsultimeve.
Procesi i hartimit zhvillohet në faza të qarta që nisin me nisjen formale të procesit, vijojnë me diagnozën dhe dizajnin e programeve, konsultimet dhe rishikimet, dhe përmbyllen me miratimin dhe publikimin.
U ngrit struktura e të dhënave të nevojshme; ajo u plotësua nga Bashkia Prrenjas dhe institucionet e tjera publike, u verifikua administrativisht dhe u harmonizua përpara analizës.
U krye analiza e dokumenteve përkatëse: u hartua lista e referencave, u shqyrtuan ligjet dhe aktet nënligjore në fuqi, strategjitë kombëtare e vendore dhe dokumentet e planifikimit të territorit. Qëllimi ishte të sigurohej përputhshmëria ligjore dhe të qartësoheshin kompetencat e bashkisë. Dispozitat kyçe u hartëzuan në “Tabelën e përputhshmërisë” dhe gjetjet u integruan në strukturën e objektivave dhe programeve të planit
U zhvillua dëgjimi i palëve të interesuara përmes intervistave gjysmë‑të strukturuara dhe takimeve fokus me drejtues e specialistë të bashkisë, ofrues shërbimesh, përfaqësues komunitetesh dhe qytetarë. Përzgjedhja e pjesëmarrësve u bë përmes ftesave të synuara për grupet në nevojë (familje me të ardhura të ulëta, komunitetet Roma dhe Egjiptian, persona me aftësi të kufizuara, gra kryefamiljare). Kontributet u dokumentuan në minuta tematikisht (çështje/propozim), u anonimizuan kur përfshinin të dhëna personale dhe u hartëzuan në tabelën “Gjetje → Nevojë → Masë”. Për çdo takim u publikua përmbledhja dhe u dha përgjigje institucionale mbi mënyrën si u reflektuan sugjerimet në plan.
U zhvilluan konsultime publike në çdo fazë kyçe të procesit: publikim paraprak i materialeve, takime dëgjimore në sallën e bashkisë dhe seanca online. Ftesat u shpërndanë përmes njoftimeve zyrtare dhe kanaleve të komunikimit të bashkisë. U sigurua përfaqësimi i grupeve në nevojë (familje me të ardhura të ulëta, komunitetet Roma/Egjiptian, persona me aftësi të kufizuara, gra kryefamiljare). U mbajt një regjistër i komenteve dhe propozimeve; çdo koment u shqyrtua dhe u dokumentua me përgjigje institucionale. Ndryshimet e bëra në dokument pas konsultimeve pasqyrohen në “Regjistrin e konsultimeve” dhe në raportin përfundimtar të konsultimit.
Procesi nisi me urdhrin e Kryetarit të Bashkisë Prrenjas për hartimin e Planit dhe ngritjen e grupit të punës; vijoi me diagnozën e gjendjes, dizajnimin e programeve/masave dhe raundet e konsultimeve me rishikimet përkatëse; u përmbyll me miratimin nga Këshilli Bashkiak dhe publikimin në faqen zyrtare.
Gjatë procesit u respektuan standardet e mbrojtjes së të dhënave personale: informacioni i ndjeshëm u përpunua në mënyrë të përgjithësuar/anonime dhe u përdor vetëm për qëllime analitike; burimet dhe metodat u cituan në anekse dhe çdo pasaktësi e konstatuar u korrigjua përpara miratimit.
Për çdo konsultim publik u mbajt procesverbal, u publikua përmbledhja e komenteve me arsyetimin institucional dhe u pasqyruan ndryshimet në dokument; pas miratimit raportohet çdo vit mbi zbatimin dhe zhvillohet rishikim i ndërmjetëm në vitin 2027, ndërsa Regjistri i konsultimeve dhe dëgjimeve publike përditësohet deri në miratim.
Regjistri i konsultimeve dhe dëgjimeve publike (përditësohet deri në miratim)

4. [bookmark: _Toc209703431]Diagnoza e gjendjes së strehimit 

Diagnoza e strehimit në Bashkinë Prrenjas mbështetet në parimin e të drejtës për një banesë të përshtatshme, duke respektuar standardet e barazisë, aksesit, përballueshmërisë dhe sigurisë së banimit. Kuadri ligjor (Ligji nr. 22/2018 'Për strehimin social', Ligji nr. 121/2016 dhe aktet nënligjore përkatëse) i ngarkon pushtetit vendor detyrimin për të garantuar mbrojtje dhe mbështetje për familjet dhe individët në nevojë. Në këtë kuptim, strehimi konsiderohet si një shtyllë thelbësore e mirëqenies sociale, integrimit dhe dinjitetit njerëzor. Ky seksion paraqet një analizë të detajuar të grupeve vulnerabël që përfitojnë nga programet e strehimit në Bashkinë Prrenjas, duke u mbështetur në Ligjin nr. 22/2018 dhe në Strategjinë Kombëtare të Mbrojtjes Sociale 2024–2030, ku strehimi trajtohet si e drejtë themelore dhe komponent kyç i mbrojtjes sociale.


[bookmark: _Toc209703432]4.1 Përshkrimi i grupit dhe sfidat kryesore
a)  Të dhëna demografike
Sipas të dhënave nga Gjendja Civile (2024), Bashkia Prrenjas ka rreth 29,784 banorë të shpërndarë në katër Njësi Administrative. Totali i familjeve është 13,189. Ky informacion tregon se struktura e bashkisë është kryesisht rurale, me mbi 70% e popullsisë të shpërndarë në fshatra. 
Figura1. Popullsia dhe familjet sipas Njësive Administrative, Bashkia Prrenjas
	Njësia Administrative
	Popullsia
	Numri i Familjeve


	Prrenjas
	8817
	2984

	Qukës
	10481
	3528

	Rrajcë
	11205
	3697

	Stravaj
	4486
	980


Burimi:Bashkia Prrenjas (Rregjistri Civil viti  2025)
Sipas Censusit 2023, Bashkia Prrenjas ka 18,768 banorë, prej të cilëve 17.23% janë fëmijë 0–14 vjeç, 65.95% janë në moshë pune (15–64 vjeç), dhe 16.82% janë mbi 65 vjeç (shoh figurën 2 më poshtë). Rreth 70% e popullsisë jeton në zonat rurale, duke e bërë aksesin në shërbime dhe infrastrukturë një sfidë të përhershme. Struktura gjinore është e balancuar (9,541 meshkuj dhe 9,227 femra).
Figura 2: Shpërndarja e popullsisë sipas grupmoshave, Bashkia Prrenjas (Census 2023)
[image: ]
Analiza demografike mbi lindjet dhe vdekjet në Bashkinë Prrenjas
Të dhënat e viteve të fundit tregojnë një dinamikë jo të qëndrueshme të lëvizjes natyrore të popullsisë në Bashkinë Prrenjas. Në vitin 2023 janë regjistruar 152 lindje dhe 96 vdekje, me një shtesë natyrore pozitive prej +56. Në vitin 2024 lindjet u rritën në 170, ndërsa vdekjet arritën 128, duke ulur shtesën natyrore në +42. Ndërkohë, për vitin 2025 (deri në momentin e përllogaritjes) janë evidentuar vetëm 54 lindje dhe 58 vdekje, duke sjellë një bilanc negativ prej –4.
Ky trend sinjalizon një ndryshim të shpejtë drejt rënies demografike, i cili përforcon problemin e plakjes së popullsisë dhe paralajmëron rrezikun e depopullimit, sidomos në zonat rurale. Rënia e lindshmërisë e shoqëruar me vdekshmërinë në rritje do të ndikojë drejtpërdrejt në fuqinë punëtore aktive, duke e bërë më urgjente sigurimin e strehimit të përballueshëm dhe politikave që mbajnë të rinjtë në territor. Këto të dhëna e bëjnë të qartë se Bashkia Prrenjas ka nevojë për një qaske të integruar, ku politikat e strehimit lidhen ngushtë me zhvillimin social dhe ekonomik afatgjatë
Sipas Censusit 2023, raporti i varësisë në Bashkinë Prrenjas është 51.5%, që do të thotë se për çdo 100 persona në moshë pune ka rreth 52 persona në varësi (fëmijë ose të moshuar). Ky nivel, më i lartë se mesatarja kombëtare, tregon barrë të shtuar mbi popullsinë aktive dhe mbi politikat vendore për strehim dhe shërbime sociale. Tendenca e rënies së lindshmërisë dhe rritjes së vdekshmërisë rrezikon ta rëndojë më tej këtë raport në vitet në vijim. (raporti i varësisë është paraqitur i detajuar në Aneksin 2)
b)  Grupet vulnerabël dhe sfidat e tyre në strehim
Përveç sfidave të përgjithshme demografike dhe trendit të rënies natyrore të popullsisë, Bashkia Prrenjas përballet me një numër grupesh vulnerabël, të cilat janë veçanërisht të ekspozuara ndaj pasigurisë së strehimit. Këto grupe (si familjet në Ndihmë Ekonomike, personat me aftësi të kufizuara, gratë kryefamiljare, komunitetet rome dhe egjiptiane, si dhe të moshuarit etj) përfaqësojnë kategori me rrezik të lartë social dhe ekonomik. Varfëria e qëndrueshme, shpenzimet shtesë shëndetësore, diskriminimi dhe mungesa e mbështetjes familjare janë faktorë që i bëjnë ato më të prekshme përballë kostove të larta të banimit dhe kushteve të papërshtatshme të banesave.
Në këtë kuadër, të dhënat e mbledhura nga Bashkia për vitin 2025 tregojnë shpërndarjen e grupeve vulnerabël në katër Njësitë Administrative, duke evidentuar se Rrajca dhe Qukësi mbajnë peshën më të madhe të familjeve në Ndihmë Ekonomike dhe PAK, ndërsa komunitetet rome dhe egjiptiane janë më të përqendruara në Prrenjasin urban. Ky konfigurim territorial pasqyrohet në Figurën 3 e cila tregon shpërndarjen e kategorive kryesore vulnerabël në nivel bashkie.
Në nivel bashkie janë evidentuar:
· 1,744 familje përfituese të Ndihmës Ekonomike (NE), kryesisht në Rrajcë (650) dhe Qukës (602).
· 1,195 persona me aftësi të kufizuara (PAK).
· 41 gra kryefamiljare, shumica në zona rurale.
· 435 familje të komunitetit rom dhe egjiptian, të përqendruara në Prrenjas (227) dhe Rrajcë (92).
· 3,157 persona mbi 65 vjeç, që përbëjnë 16.82% të popullsisë.
Figura 3: Shpërndarja e grupeve vulnerabël sipas Njësive Administrative në Bashkinë Prrenjas
	NjA
	Familje NE
	PAK
	Gra kryefamiljare
	Rom/Egjiptianë
	65+

	Prrenjas
	248
	146
	12
	227
	1528

	Qukës
	602
	349
	11
	77
	0

	Rrajcë
	650
	410
	18
	92
	0

	Stravaj
	244
	290
	0
	39
	0


 Burimi: Bashkia Prrenjas viti 2025
Tabela tregon shpërndarjen e grupeve vulnerabël në katër NjA, ku vihet re koncentrimi i familjeve me NE dhe PAK në Rrajcë dhe Qukës, ndërsa komunitetet rome dhe egjiptiane kanë përqendrim më të madh në Prrenjas. Vlera '0' për grupmoshën 65+ në disa NjA reflekton mungesën e të dhënave të detajuara dhe jo mungesën reale të këtij grupi.
Familjet në nevojë përbëjnë shtyllën kryesore të programeve të strehimit social në Bashkinë Prrenjas. Ato përballen me pengesa strukturore dhe ekonomike që i bëjnë veçanërisht të ekspozuara ndaj pasigurisë së banimit. Përmes analizës së dhënave të viteve 2022–2024, vihet re se në fokus kanë qenë familjet në Ndihmë Ekonomike, familjet me kryefamiljare gra dhe komuniteti rom/egjiptian, ndërsa grupe të tjera si të rinjtë, të kthyerit nga emigrimi dhe jetimët kanë mbetur të nën-përfaqësuar. Çdo kategori ka specifikat dhe sfidat e veta: nga kostoja e lartë shëndetësore e familjeve me anëtar me aftësi të kufizuar, te mungesa e të ardhurave të qëndrueshme të grave kryefamiljare, diskriminimi i romëve/egjiptianëve, ose izolimi social i të moshuarve dhe i jetimëve. Këto dallime kërkojnë politika të personalizuara dhe të mbështetura mbi Ligjin nr. 22/2018 'Për strehimin social' dhe Strategjinë Kombëtare të Mbrojtjes Sociale 2024–2030, për të garantuar që askush të mos mbetet jashtë aksesit në strehim të sigurt dhe të përballueshëm.
Familjet me anëtar me aftësi të kufizuar: Këto familje përballen me shpenzime shtesë shëndetësore dhe kufizime të mëdha në aksesin në tregun e punës, çka e bën strehimin një barrë të rëndë ekonomike. Përfshirja e tyre në programet e strehimit është e domosdoshme për të parandaluar izolimin dhe varfërinë e skajshme.
Familjet në Ndihmë Ekonomike (NE): Këto familje përbëjnë përqindjen më të lartë të përfituesve nga programet e strehimit (41 raste në 2022, në rënie në 2024 me 14 raste). Ulja e përfituesve tregon kufizime buxhetore dhe vështirësi në akses. Si grupi më i varfër, ato kanë nevojë për mbulim më të qëndrueshëm.
Familjet me kryefamiljare gra: Janë të ekspozuara ndaj pasigurisë së banimit për shkak të të ardhurave të ulëta dhe diskriminimit në tregun e punës. Rritja e numrit të përfituesve në 2023 (15 raste) tregon njohjen e nevojave të tyre, por në 2024 numri bie në 7 raste.
Familjet njëprindërore: Edhe pse të pakta në numër (vetëm 1 rast në 2024), këto familje mbartin risk të lartë social, pasi mungesa e një prindi lidhet me varfëri, izolim dhe mungesë mbështetjeje.
Familjet e komunitetit Rom/Egjiptian: Në 2022–2024 përfituan gjithsej 25 raste, por numri është në rënie (14 raste në 2022, vetëm 3 në 2024). Kjo tregon mungesë mbulimi për një grup që përballet me diskriminim të vazhdueshëm dhe jetesë në kushte informale.
Familjet e kthyera nga emigrimi: Shifrat janë shumë të ulëta (vetëm 2 raste në tre vite). Ky grup përballet me vështirësi të mëdha integrimi, sidomos kur kthehen pa burime financiare dhe pa një rrjet mbështetës.
Viktimat e dhunës në familje: Kjo kategori është e qëndrueshme (8 raste çdo vit), por duke parë përhapjen e fenomenit, numri i përfshirë në programet e strehimit mbetet shumë i ulët krahasuar me nevojën reale.
Familjet e reja: Në 2022 u mbështetën 6 raste, por në vitet pasuese nuk ka përfitues. Kjo tregon mungesë politikash për të nxitur qëndrimin e të rinjve dhe frenimin e emigrimit.
Familjet me anëtarë mbi 65 vjeç ( të moshuar): Në tre vite përfituan gjithsej 25 raste, me rënie në 2024 (vetëm 5 raste). Ky grup shpesh jeton në banesa të amortizuara dhe pa mbështetje familjare.
Familjet me statusin e jetimit: Edhe pse numri i tyre është i vogël (7 raste gjithsej), ky grup kërkon prioritet të lartë për shkak të mungesës së plotë të rrjeteve mbështetëse.
Edhe pse Ligji nr. 22/2018 'Për strehimin social' përcakton një listë më të gjerë kategorish që kanë të drejtë të përfitojnë nga skemat e strehimit, në Bashkinë Prrenjas evidencohen vetëm kategoritë e mësipërme. Mungesa e të dhënave për kategoritë e tjera nuk duhet interpretuar si mungesë familjesh që i përkasin atyre grupeve, por lidhet më shumë me kufizime të tjera: nga njëra anë mund të ketë familje që nuk njihen nga administrata për shkak të mungesës së një sistemi të mirë monitorimi, nga ana tjetër ka raste kur familjet ekzistojnë, por nuk arrijnë të aplikojnë ose të përmbushin kërkesat e dokumentacionit. Kjo situatë nënvizon nevojën për një qasje më proaktive të bashkisë në identifikimin, informimin dhe mbështetjen e kategorive të mbetura jashtë statistikave zyrtare.
Figura 4: Shpërndarja e kategorive kryesore vulnerabël në secilën NjA

Burimi: Bashkia Prrenjas 
Analiza e sfidave sociale dhe ekonomike
Varfëria dhe papunësia mbeten sfida kryesore: janë 449 punëkërkues të papunë të regjistruar, prej të cilëve 385 vetëm në qytetin Prrenjas. Familjet që mbështeten tek NE ose të ardhura joformale kanë vështirësi të paguajnë qira apo të përballojnë shpenzimet e mirëmbajtjes së banesës.
Problemet me legalizimet dhe mungesa e dokumentacionit kufizojnë aksesin e familjeve në programe strehimi, ndërsa tregu i qirave karakterizohet nga kontrata joformale që i lënë qiramarrësit të pambrojtur dhe pa akses në subvencione. Komunitetet rome dhe egjiptiane përballen me diskriminim dhe rrezik dëbimi, ndërkohë që të moshuarit dhe PAK përballen me banesa të papërshtatshme dhe mungesë përshtatjesh infrastrukturore.
Gjendja fizike e banesave paraqet sfida serioze për sigurinë dhe cilësinë e jetesës. Një pjesë e konsiderueshme e banesave, sidomos në zonat rurale, janë të amortizuara, me lagështirë të lartë dhe mungesë izolimi termik, çka rrit shpenzimet për ngrohje dhe përkeqëson shëndetin e banorëve. Janë evidentuar raste me banesa që përbëjnë rrezik shembjeje, ndërtime të papërfunduara dhe ndërhyrje joformale, të cilat rrisin pasigurinë. Shumë banesa nuk plotësojnë standardet minimale të instalimeve elektrike dhe hidraulike dhe nuk janë të përshtatura për PAK apo të moshuar.
Në kuadrin ligjor të strehimit social, plani trajton në mënyrë të integruar edhe kategoritë me përparësi: familjet e dëshmorëve, familjet e punonjësve të policisë të rënë në detyrë, punonjës të shërbimeve të emergjencës (FNSH/RENEA, zjarrfikës), si dhe viktimat apo viktimat e mundshme të dhunës dhe trafikimit. Verifikimi i të drejtës, përcaktimi i përparësisë dhe renditja në listën e pritjes zhvillohen sipas kritereve të ligjit dhe akteve nënligjore, në bashkëpunim me institucionet përgjegjëse. Kjo qasje e dyfishtë, sociale dhe ligjore, siguron që mbështetja të shkallëzohet sipas nevojës dhe statusit, duke ruajtur parimin e trajtimit të drejtë. Evidenca dhe verifikimet pasqyrohen në tabelat e rubrikës 4.2 dhe përditësohen gjatë zbatimit të planit.
Sfidat kryesore në diagnose
1. Përmirësimi i cilësisë së banesave ekzistuese dhe ulja e pasigurisë strukturore.
2. Rritja e përballueshmërisë për familjet me të ardhura të ulëta dhe për qiramarrësit.
3. Sigurimi i aksesit në shërbime bazë dhe lidhja me infrastrukturën publike në zonat rurale.
4. Forcimi i sigurisë juridike përmes asistencës me dokumentacionin dhe legalizimet.
5. Zhvillimi i programeve të përshtatjes së banesave për PAK dhe të moshuarit.
6. Reduktimi i barrierave të informacionit dhe diskriminimit ndaj romëve dhe egjiptianëve.
7. Rritja e koordinimit ndërsektorial dhe funksionalizimi i plotë i mekanizmave të identifikimit dhe referimit në çdo NjA.




[bookmark: _Toc209703433]4.2 Të dhënat ekzistuese dhe boshllëqet 

Të dhënat ekzistuese për strehimin në Bashkinë Prrenjas pasqyrojnë një panoramë të pjesshme të situatës aktuale, e cila ndihmon për të kuptuar problematikat kryesore, por edhe evidenton boshllëqet që kufizojnë planifikimin afatgjatë. Analiza synon të identifikojë gjendjen e stokut të banesave, tregun e qirasë dhe të blerjes, rastet emergjente dhe afatmesme, si dhe boshllëqet kryesore të të dhënave që pengojnë ndërtimin e politikave gjithëpërfshirëse. Ky seksion është ndërtuar mbi parimet e Ligjit nr. 22/2018 'Për strehimin social' dhe Strategjisë Kombëtare të Mbrojtjes Sociale 2024–2030, të cilat e konsiderojnë strehimin një të drejtë themelore dhe një shtyllë të mirëqenies sociale
Stoku i banesave
Bashkia Prrenjas nuk disponon ende një bazë të plotë të dhënash për stokun e banesave, gjendjen e tyre fizike dhe shpërndarjen sipas Njësive Administrative. Të dhënat e fragmentuara tregojnë se në lagjet e vjetra të qytetit banesat vuajnë nga probleme të lagështisë dhe mungesë investimesh për mirëmbajtje. Në Rrajcë evidentohet shpërndarje e rrallë e banesave dhe mungesë e infrastrukturës mbështetëse. Në Qukës, kanalizimet janë të pjesshme, ndërsa në Stravaj vërehen vështirësi të dukshme për akses rrugor në disa fshatra të thella. Këto të dhëna tregojnë boshllëqe të mëdha, pasi mungon informacioni i detajuar për numrin total të banesave, gjendjen sipas kategorive (e mirë, mesatare, e dobët, rrezik shembjeje) dhe aksesin në ujë, energji e kanalizime.Vëzhgimet cilësore (prezantuar në Figurën 5) tregojnë probleme me lagështirë, amortizim, mungesë kanalizimesh dhe akses të kufizuar rrugor në disa Njësi Administrative.
 Figura 5. Gjendja e banesave sipas Njësive Administrative
	Njësia Administrative
	Numri i banesave
	Gjendja fizike

	Prrenjas
	n/a
	Lagështirë e lartë, amortizim i banesave të vjetra

	Rrajcë
	n/a
	Banesa të shpërndara, pjesërisht të papërfunduara

	Qukës
	n/a
	Kanalizime të pjesshme, mungesë izolimi

	Stravaj
	n/a
	Banesa të braktisura, akses i kufizuar rrugor

Tregu i qirasë dhe blerjes
Çmimet e qirasë së përcaktuara nga VKB luhaten nga 10,000 deri 16,000 lekë, ndërsa tregu informal tregon çmime më të larta deri në 25,000 lekë në qytetin e Prrenjasit duke reflektuar një rritje prej +56% krahasuar me kufirin maksimal formal.  Ky hendek nxit pasiguri për familjet me të ardhura të ulëta. Në vitet e fundit janë evidentuar raste të kufizuara dëbimesh (2 raste), megjithëse të gjitha kontratat e qirasë për përfituesit e programeve të subvencionuara janë të noterizuara dhe të regjistruara sipas ligjit. Kjo tregon se skema e subvencionimit ka siguruar formalizimin e plotë të marrëdhënieve kontraktuale, duke mbrojtur më mirë familjet nga pasiguria në tregun e lirë të qirasë.
Të dhënat për tregun e blerjes së banesave mungojnë, duke e bërë të vështirë një analizë të qartë të përballueshmërisë së banesave.
Rastet emergjente dhe afatmesme
Në periudhën 2022–2024, Bashkia ka evidentuar raste të kufizuara që kërkojnë ndërhyrje urgjente. Janë regjistruar 3 raste emergjente dhe 12 raste afatmesme në nivel bashkie (shiko Figurën 6 më poshtë), ku instrumenti dominues ka qenë subvencioni i qirasë. Stravaj nuk ka raste të evidentuara, ndërsa Prrenjas ka numrin më të lartë të rasteve afatmesme (8). Këto tregojnë se mekanizmat për menaxhimin e situatave urgjente funksionojnë, por mbulimi mbetet shumë i kufizuar dhe pa një databazë të plotë.
Figura 6. Rastet emergjente dhe afatmesme sipas Njësive Administrative
	Njësia Administrative
	Rastet emergjente
	Rastet afatmesme


	Prrenjas
	1
	8

	Rrajcë
	1
	2

	Qukës
	1
	2

	Stravaj
	0
	0

Programet ekzistuese të strehimit dhe analiza e ndikimit
Bashkia Prrenjas ka zbatuar instrumente të ndryshme të strehimit:
· Kredi të buta: 11 përfitues gjithsej.
· Subvencione qiraje për familje në nevojë.
· Truall prej 3.64 ha i dedikuar për ndërtimin e banesave sociale.
· Përmirësimi i kushteve të banimit. 
Ndikimi i këtyre programeve është ende i kufizuar:
a) kreditë e buta mbulojnë rreth 0.08% të të gjitha familjeve në territorin e bashkisë ose afërsisht 4.4% të të gjithë përfituesve nga skemat e strehimit në periudhën 2022–2024. Ky tregues dëshmon kufizimin e madh të këtij instrumenti, i cili mbetet i paarritshëm për shumicën e familjeve vulnerabël me të ardhura të ulëta. Në praktikë, subvencioni i qirasë dhe programi i përmirësimit të kushteve të banimit rezultojnë të jenë mjetet më të aksesueshme dhe më të përdorura nga familjet në nevojë.
b) Subvencionet e qirasë janë instrumenti më i përdorur nga Bashkia Prrenjas, duke mbuluar pjesën më të madhe të familjeve përfituese në vitet 2022–2024. Megjithatë, kjo skemë ka karakter afatshkurtër: ajo ofron një lehtësim të përkohshëm të nevojës për strehim, por nuk garanton siguri të qëndrueshme banimi. Varësia nga tregu privat e qirasë i ekspozon familjet ndaj rritjes së çmimeve dhe mungesës së ofertës së banesave të përshtatshme, duke e bërë këtë mbështetje të domosdoshme, por jo një zgjidhje strukturore afatgjatë.
c) Programi i përmirësimit të kushteve të banimit përbën një ndër prioritetet kryesore të Bashkisë Prrenjas, pasi adreson drejtpërdrejt nevojat më urgjente të familjeve vulnerabël që jetojnë në banesa të amortizuara. Ai ka pasur ndikim të dukshëm tek familjet e moshuara dhe ato me PAK, të cilat shpesh nuk përfitojnë nga instrumente të tjera si kreditë e buta. Pas një periudhe të suksesshme zbatimi gjatë viteve 2019–2023, programi u ndërpre në vitin 2024 vetëm për shkak të moskualifikimit në procesin e vlerësimit, dhe jo për mungesë domosdoshmërie apo prioriteti. Riaktivizimi në vitin 2025, me fonde të miratuara dhe të ndara në dy faza, paraqet një mundësi reale për të rikthyer këtë instrument jetik në Planin e Strehimit, duke zgjeruar alternativat dhe duke garantuar mbështetje më të qëndrueshme për familjet në nevojë.
d) Trualli i dedikuar prej 3.64 ha ka potencial të konsiderueshëm për ndërtimin e 40–50 apartamenteve sociale, të cilat do të sillnin një rritje të dukshme të ofertës së banesave të përballueshme. Megjithatë, deri më sot procesi i ndërtimit nuk ka nisur, duke e lënë këtë instrument vetëm në fazën e planifikimit. Pa mobilizim financiar dhe bashkëpunim me qeverinë qendrore dhe partnerët e zhvillimit, ky potencial mbetet i pashfrytëzuar dhe nuk kontribuon realisht në lehtësimin e krizës së strehimit.

 Figura 7: Kategoritë përfituese në Bashkinë Prrenjas nga Programet e Strehimit sipas Ligjit 22/2018
	Kategoria
	Numri i rasteve
	Boshllëqe


	Gra kryefamiljare
	38
	Mungon shpërndarja sipas NjA

	Të moshuar pa strehim institucional
	20
	Mungon analiza e gjendjes së banesave

	Personat me aftësi të kufizuara
	23
	Mungon vlerësimi i përshtatjeve të banesave

	Komuniteti rom
	15
	Të dhëna të pjesshme mbi kushtet e banimit

	Komuniteti egjiptian
	10
	Të dhëna të pjesshme mbi kushtet e banimit

Analiza e boshllëqeve të të dhënave
Analiza e të dhënave evidenton boshllëqe si më poshtë:
· Mungon regjistri i plotë i stokut të banesave sipas tipologjisë dhe gjendjes fizike.
· Tregu i qirasë nuk monitorohet rregullisht dhe mungojnë të dhëna për zonat rurale.
· Rastet emergjente dhe afatmesme nuk evidentohen në një databazë të përhershme.
· Mungojnë të dhëna për përshtatjet e banesave për PAK dhe të moshuarit.
· Evidencat për disa kategori me përparësi sipas ligjit janë të pjesshme ose mungojnë.
 Figura 8: Sinteza e të dhënave, boshllëqeve dhe hapave për plotësim
	Indikatori
	Të dhënat ekzistuese
	Boshllëqet
	Hapat për plotësim


	Stoku i banesave
	Të dhëna të pjesshme nga bashkia dhe vëzhgime cilësore
	Mungon regjistri i plotë
	Hartimi i inventarit të stokut të banesave

	Tregu i qirasë
	Çmime 10,000–25,000 lekë; 2 raste dëbimesh
	Mungojnë të dhëna për fshatrat; kontratat informale
	Monitorim periodik dhe formalizim kontratash

	Rastet emergjente/afatmesme
	3 emergjente, 12 afatmesme
	Mungon databaza e përhershme
	Krijimi i regjistrit elektronik të rasteve

	Programet ekzistuese
	Kredi e butë, subvencione, truall 3.64 ha
	Nuk ka të dhëna për mbulimin real
	Raportim vjetor mbi zbatimin e programeve

	Kategoritë sipas ligjit
	Të dhëna për disa kategori (gra, PAK, rom/egjiptianë)
	Mungojnë për kategori të tjera
	Përditësim i evidencës në bashkëpunim me institucionet

Nga analiza shihet se programi i qirasë së subvencionuar është skema më e përdorur, duke mbuluar mbi 60% të përfituesve në total (153 nga 248). Programi i përmirësimit të kushteve të banimit ka gjithashtu një peshë të rëndësishme (79 përfitues, ose 31.8%), ndërsa kredia e butë ka rezultuar më pak e përdorur (16 raste gjithsej, 6.5% e totalit). (Shih figurën 9).
Figura 9: Shpërndarje e përfituesve nga tre programe të strehimitsipas Njësive Administrative të Bashkisë Prrenjas

Sipas shpërndarjes territoriale:
Rrajca ka numrin më të madh të përfituesve (74 familje), ndjekur nga Qukësi (72) dhe Prrenjas (69), ndërsa Strevaj ka totalin më të ulët (33 familje).
Në Prrenjas, kredia e butë ka peshën më të lartë krahasuar me NjA-të e tjera (10 përfitues), duke treguar një përdorim më të madh të këtij instrumenti financiar.
Në Qukës dhe Rrajcë dominojnë qiraja e subvencionuar dhe përmirësimi i kushteve të banimit, ndërsa kreditë kanë mbulim minimal.
Strevaj ka numër më të kufizuar të mbështetjes, por raporti midis qirasë dhe përmirësimit është më i balancuar.
Nga analiza e të dhënave rezulton se Bashkia Prrenjas ka ende boshllëqe të rëndësishme në monitorimin dhe menaxhimin e stokut të banesave, tregut të qirasë dhe rasteve emergjente, duke e bërë të domosdoshme ngritjen e një sistemi të integruar informacioni dhe përmirësimin e koordinimit ndërinstitucional. Përfshirja e indikatorëve të munguar dhe ndërtimi i një databaze të plotë për banesat dhe përfituesit do të mundësojë planifikim më të saktë, ndërhyrje më efektive dhe rritje të transparencës. Vetëm në këtë mënyrë, programet e strehimit do të jenë në gjendje të adresojnë realisht nevojat e familjeve vulnerabël dhe të garantojnë mbrojtje sociale të qëndrueshme, në përputhje me standardet kombëtare dhe ndërkombëtare.

[bookmark: _Toc209703434]4.3 Shërbimet ekzistuese dhe mbulimi

Analiza e shërbimeve ekzistuese të strehimit në Bashkinë Prrenjas ofron një panoramë të qartë mbi instrumentet që janë përdorur deri më sot dhe shkallën e mbulimit të tyre sipas njësive administrative.
1. Subvencionet e qirasë
Subvencioni i qirasë është instrumenti kryesor i mbështetjes që Bashkia Prrenjas ka aplikuar gjatë viteve 2022–2024. Ai ka lehtësuar qasjen në strehim për familjet në nevojë, duke mbuluar një pjesë të qirasë mujore përmes fondeve publike. Përfituesit përzgjidhen mbi bazën e kritereve të përcaktuara në ligj dhe kontratat janë të gjitha të noterizuara, duke siguruar mbrojtje ligjore të familjeve. Shpërndarja sipas njësive administrative tregon se Prrenjas ka numrin më të lartë të përfituesve (39), i ndjekur nga Qukësi (47) dhe Rrajca (47), ndërsa Stravaj ka numrin më të ulët (20). Kjo shpërndarje reflekton edhe nivelin e urbanizimit dhe mundësitë për qira në tregun lokal.
2. Kreditë e buta dhe subvencionet e interesave
Në kuadër të programit të kredive të buta dhe subvencionimit të interesave, Bashkisë Prrenjas i janë përcaktuar kuota vjetore prej 7 rastesh, por deri më sot kanë përfituar vetëm 11 familje në total. Ky numër mbulon rreth 0.08% të të gjitha familjeve në territorin e bashkisë ose afërsisht 4.4% të të gjithë përfituesve nga skemat e strehimit në periudhën 2022–2024. Ky tregues tregon kufizimin e madh të këtij instrumenti, pasi shumica e familjeve vulnerabël nuk kanë mundësi financiare të marrin përsipër kthimin e kësteve, duke e bërë kredinë e butë një alternativë të papërshtatshme për shtresat më të varfra.
3. Programi i përmirësimit të kushteve të banimit
Ky program është zbatuar nga Bashkia Prrenjas në vitet 2019–2023 dhe është rikthyer në zbatim në vitin 2025, duke mbështetur familje të ndryshme për rikonstruksione, riparime dhe përshtatje bazike të banesave. Përfituesit kryesorë kanë qenë familjet e moshuara, personat me aftësi të kufizuara dhe ato që jetojnë në banesa të amortizuara, duke e bërë këtë program një ndër instrumentet më të rëndësishme për përmirësimin e kushteve të banimit në njësitë administrative të bashkisë.
Për vitin 2025, Bashkia Prrenjas ka evidentuar të dhëna të detajuara mbi aplikimet dhe përfitimet nga programet e strehimit, të ndara sipas tipologjisë së banesës. Kjo qasje mundëson një analizë më të qartë të nevojave reale dhe të ndikimit të instrumenteve ekzistuese. Rezultatet tregojnë se subvencioni i qirasë mbetet instrumenti me mbulimin më të gjerë, ndërsa programi i përmirësimit të kushteve të banimit ka ndihmuar dukshëm familjet që jetojnë në banesa të papërshtatshme ose në rrezik shembjeje. Ndërkohë, subvencioni i interesave të kredisë ka mbetur i kufizuar, duke konfirmuar vështirësitë e aksesit për shtresat vulnerabël.( Shih tabelen Aneksi 3)
4. Shërbimet për strehim të përkohshëm/emergjent
Përsa i përket rasteve emergjente dhe afatmesme, në periudhën 2022–2024 janë evidentuar gjithsej 3 raste emergjente dhe 12 raste afatmesme. Pjesa më e madhe janë trajtuar me instrumentin e subvencionit të qirasë, ndërsa nuk ekziston ende një strukturë e dedikuar për strehim emergjent. Kjo tregon një boshllëk të rëndësishëm institucional dhe nevojën për ngritjen e kapaciteteve të reja për menaxhimin e krizave të menjëhershme.
Figura10:  Përfitues nga programet e strehimit sipas NjA në tre vite
	Njësia Administrative
	Subvencione qiraje
	Kredi të buta
	Përmirësim kushteve
	Raste emergjente
	Raste afatmesme

	Prrenjas
	43
	10
	20
	1
	8

	Qukës
	47
	1
	24
	1
	2

	Rrajcë
	47
	0
	17
	1
	2

	Stravaj
	20
	0
	12
	0
	0

	Total
	157
	11
	73
	3
	12


Burimi: Bashkia Prrenjas
Shërbimet ekzistuese të strehimit në Bashkinë Prrenjas janë të përqendruara kryesisht në subvencionet e qirasë ( shih figurën 11 më poshtë), që mbeten instrumenti më i aksesueshëm dhe me ndikimin më të madh. Kreditë e buta dhe subvencionet e interesave kanë mbulim minimal.
Figura 11: Familje përfituese në vite sipas Programeve të Strehimi ( 2022-2024)
[image: ]
Mungesa e një strukture për strehim emergjent thekson domosdoshmërinë për të forcuar kapacitetet institucionale dhe për të zhvilluar politika afatgjata të qëndrueshme, në përputhje me Ligjin 22/2018 dhe strategjitë kombëtare.
Kjo tablo tregon se ndërsa janë hedhur hapa të rëndësishëm në mbështetjen e familjeve në nevojë, sfidat e mbetura kërkojnë politika më të qëndrueshme dhe investime të reja për të garantuar të drejtën e strehimit për të gjithë qytetarët.

[bookmark: _Toc209703435]4.4 Nevojat për ndërhyrje prioritare

1. Identifikimi i kategorive me prioritet të lartë
Analiza e kryer në kapitujt e mëparshëm tregon se disa grupe vulnerabël përballen me rreziqe më të mëdha në aspektin e strehimit dhe kërkojnë ndërhyrje prioritare. Në këtë listë përfshihen:
Familjet në Ndihmë Ekonomike (NE): përfaqësojnë grupin më të varfër dhe më të pambrojtur, me akses të kufizuar në tregun e qirasë.
Personat me aftësi të kufizuara (PAK): për shkak të shpenzimeve shtesë shëndetësore dhe mungesës së përshtatjeve në banesa.
Komunitetet rome dhe egjiptiane: përballen me diskriminim të vazhdueshëm, banesa joformale dhe rrezik dëbimi.
Gratë kryefamiljare dhe familjet njëprindërore: me të ardhura të pamjaftueshme dhe pa rrjete mbështetëse.Të moshuarit mbi 65 vjeç: jetojnë shpesh në banesa të amortizuara dhe pa mbështetje familjare.
Viktimat e dhunës në familje: grup me nevojë të menjëhershme për strehim të sigurt.

Këto kategori janë në përputhje me përcaktimet e Ligjit nr. 22/2018 'Për strehimin social' dhe Strategjisë Kombëtare të Mbrojtjes Sociale 2024–2030, që i japin përparësi grupeve më vulnerabël.
2. Nevojat emergjente, afatmesme dhe afatgjata
Emergjente (0–12 muaj): sigurimi i strehimit të menjëhershëm për viktimat e dhunës dhe rastet emergjente të dëbimeve; krijimi i një strukture të dedikuar për strehim emergjent; subvencione qiraje për familjet pa të ardhura.
Afatmesme (1–3 vjet): ndërtimi i një databaze të integruar për stokun e banesave dhe përfituesit; zgjerimi i skemës së përmirësimit të kushteve të banimit me mbështetje për PAK dhe të moshuarit; formalizimi i tregut të qirasë për të ulur pasiguritë.
Afatgjata (3–5 vjet): zhvillimi i banesave sociale në truallin prej 3.64 ha; krijimi i një fondi të qëndrueshëm për strehimin social; integrimi i politikave të strehimit me programet e zhvillimit ekonomik dhe infrastrukturor për të garantuar përballueshmëri dhe siguri. 
Ndërtimi i banesave sociale mbetet nevoja më afatgjatë dhe strukturore për Bashkinë Prrenjas. Pavarësisht lehtësimeve që sjellin subvencionet e qirasë dhe programi i përmirësimit të kushteve të banimit, mungesa e një fondi të qëndrueshëm banesash sociale përbën boshllëkun më të madh. Bashkia ka vënë tashmë në dispozicion një truall prej 3.64 ha me potencial për ndërtimin e 40–50 apartamenteve sociale, duke treguar prioritetin për zgjidhje të qëndrueshme që kërkojnë mbështetje nga qeveria qendrore dhe partnerët e zhvillimit.
3. Masat urgjente dhe kapaciteti i bashkisë
Kapaciteti i Bashkisë Prrenjas mbetet i kufizuar për të përballuar të gjitha nevojat e evidentuara. Aktualisht, administrata mbështetet kryesisht në skemën e subvencionit të qirasë dhe bashkëpunimin me qeverinë qendrore për kreditë e buta. Megjithatë, mungesa e një strukture emergjente ka krijuar boshllëqe serioze. Për këtë arsye, prioritet absolut është ngritja e mekanizmave emergjentë dhe sigurimi i financimeve shtesë për programe të qëndrueshme.
Figura 12. Nevojat emergjente, afatmesme dhe afatgjata në strehim sipas kategorive të synuara
	Periudha e ndërhyrjes
	Nevojat prioritare
	Kategoritë e synuara

	Urgjencë (0–12 muaj)
	Strehim emergjent për viktimat e dhunës dhe rastet e dëbimit; subvencione qiraje për familjet pa të ardhura
	Viktimat e dhunës, familjet në NE, rom/egjiptianë

	1–3 vjet
	Databaza e stokut të banesave; programi i përmirësimit të kushteve; formalizimi i tregut të qirasë
	PAK, të moshuar, gra kryefamiljare, NE

	3–5 vjet
	Ndërtimi i banesave sociale në truallin 3.64 ha; krijimi i fondit të qëndrueshëm për strehimin social
	Të gjitha kategoritë vulnerabël



Nevojat për ndërhyrje prioritare në Bashkinë Prrenjas reflektojnë një kombinim të situatave emergjente dhe sfidave strukturore. Sigurimi i strehimit të menjëhershëm për grupet më vulnerabël duhet të shoqërohet me investime afatgjata në infrastrukturë dhe ndërtim banesash sociale. Nevojat e identifikuara përbëjnë bazën analitike për përcaktimin e prioriteteve dhe objektivave në planin e veprimit, duke garantuar vazhdimësi midis analizës dhe politikave të ardhshme. Vetëm një qasje e integruar, në përputhje me Ligjin 22/2018 dhe strategjitë kombëtare, mund të kthejë strehimin social në një politikë të qëndrueshme dhe gjithëpërfshirëse.

Figura 13[image: ] Piramida e Nevojave për Strehimin Social në Bashkinë Prrenjas
Piramida paraqet tre nivelet e nevojave për strehimin social në Bashkinë Prrenjas:
• Niveli bazë (i kuq) – Nevoja emergjente (0–12 muaj): strehim emergjent për viktimat e dhunës, rastet e dëbimeve dhe subvencione qiraje për familjet pa të ardhura.
• Niveli i mesëm (portokalli) – Nevoja afatmesme (1–3 vjet): ndërtimi i databazës së stokut të banesave, programi i përmirësimit të kushteve të banimit dhe formalizimi i tregut të qirasë.
• Niveli i sipërm (jeshil) – Nevoja afatgjata (3–5 vjet): ndërtimi i banesave sociale në truallin 3.64 ha dhe krijimi i një fondi të qëndrueshëm për strehimin social.

5. [bookmark: _Toc209703436]Burimet Njerëzore për Strehimin

Bashkia Prrenjas ka të punësuar një specialist të dedikuar për strehimin social pranë Drejtorisë së Planifikim Menaxhimit Financiar dhe Shërbimeve Sociale. Me urdhër të Kryetarit të bashkise është ngrit nje komisjon vlersimi për ndjeksjen e programve të strehimit, mbulon administrimin e aplikimeve, përzgjedhjen e përfituesve dhe monitorimin e programeve si qiratë e subvencionuara, kreditë e buta dhe përmirësimi i kushteve të banimit. Prania e specialistit të strehimit përbën një pikë të fortë organizative, duke garantuar që proceset të zhvillohen në përputhje me Ligjin nr. 22/2018 dhe udhëzimet përkatëse.
Megjithatë, kapacitetet njerëzore mbeten të kufizuara. Përgjegjësitë e strehimit shpesh ndërthuren me ato të ndihmës ekonomike dhe shërbimeve sociale, çka rrit ngarkesën e punës dhe ngadalëson procesin e trajtimit të rasteve. Në nivel të njësive administrative, administratorët dhe punonjësit vendorë mbështesin procesin përmes identifikimit të rasteve në nevojë dhe përcjelljes së dokumentacionit, por nuk kanë formim të specializuar në këtë fushë.
Për të rritur efektivitetin dhe mbulimin, Bashkia Prrenjas ka nevojë të:
· forcojë rolin e specialistit të strehimit me mbështetje shtesë teknike dhe logjistike,
· shtojë numrin e punonjësve të dedikuar për strehimin social,
· ofrojë trajnime të vazhdueshme për administratën vendore mbi procedurat dhe legjislacionin e strehimit.
Në këtë mënyrë, do të sigurohet një sistem më i qëndrueshëm dhe efikas për menaxhimin e programeve të strehimit dhe mbështetjen e kategorive vulnerabël.

6. [bookmark: _Toc209703437]Analiza e kapacitetit financiar për strehimin në Bashkinë Prrenjas 

Kapaciteti financiar i Bashkisë Prrenjas për strehimin reflekton varësinë e lartë nga transfertat e kushtëzuara të qeverisë qendrore dhe rolin plotësues të bashkisë. Nga njëra anë, qeveria mbulon pjesën më të madhe të kostos përmes subvencioneve të qirasë dhe programeve të përmirësimit të kushteve të banimit. Nga ana tjetër, duke filluar nga viti 2024, bashkia është angazhuar të mbulojë 20% të kostos për çdo skemë nga të ardhurat e veta (shih Figurën 14), përjashtuar skemën e kredisë së butë që financohet 100% nga qeveria. Ky konfigurim tregon një model bashkëfinancimi, por gjithsesi thekson varësinë e madhe nga fondet qendrore.
Figura 14: Niveli i burimit të finanimit për prongamin e qirasë dhe programin e përmirësimit të kushteve të banimit

Të dhënat buxhetore për periudhën 2022–2029 tregojnë një evolucion të qartë të politikës së strehimit në Bashkinë Prrenjas, duke reflektuar ndryshimet ndër vite në instrumentet e përdorura dhe burimet e financimit. Në vitet 2022–2023, mbështetja është fokusuar kryesisht tek programi i përmirësimit të kushteve të banimit, me një total prej mbi 69 milionë lekësh, ku 80% mbulohet nga Ministria dhe 20% nga fondet vendore. Kjo periudhë karakterizohet nga orientimi drejt investimeve afatgjata që ndikojnë drejtpërdrejt në cilësinë e banesave.
Çdo vit Bashkia Prrenjas aplikon në të gjitha programet e strehimit – kreditë e buta, subvencionet e qirasë dhe programin e përmirësimit të kushteve të banimit – me synimin për të mbështetur familjet vulnerabël. Në vitin 2024, megjithëse aplikoi në të tre programet, bashkia nuk u shpall fituese në programin e përmirësimit të kushteve të banimit, çka solli ndërprerjen e tij dhe orientimin e mbështetjes vetëm tek subvencioni i qirasë (7,9 milionë lekë), me ndarje 80%–20% ndërmjet Ministrisë dhe Bashkisë. Ky kufizim e reduktoi politikën e strehimit në një instrument afatshkurtër, i cili lehtëson nevojën e menjëhershme për strehim, por nuk siguron zgjidhje strukturore. Nga viti 2025, programi i përmirësimit u rikualifikua dhe u rikthye në zbatim, duke u kombinuar me subvencionet e qirasë dhe duke sjellë një rritje progresive të buxhetit të përgjithshëm nga 25,4 milionë lekë në 2025 deri në mbi 57 milionë lekë në 2029. Kjo dinamikë dëshmon përkushtimin e autoriteteve për të krijuar një balancë mes ndërhyrjeve afatshkurtra dhe atyre afatgjata, ndonëse mungesa e fondeve për ndërtim të ri dhe banesa sociale vijon të mbetet një boshllëk i dukshëm.
Figura 15:: Shpenzime për Strehimin në Bashkinë Prrenjas (2022–2029) ne 000/lekë
	Viti 
	Buxheti total per Programet e Strehumut
	Subvencion qiraje-Ministria 80%
	Subvencion qiraje-Bashkia 20%
	Permiresim  I kushteve te banimit 80% Ministria 
	Permiresim  I kushteve te banimit 20% Bashkia
	Banesa sociale /ndertim I ri

	a
	b=c+d+e+f+g
	c
	d
	e
	f
	g

	
	Fakt 
	 
	 
	 
	 
	 

	2022
	26,967,815
	-
	-
	21,574,252
	5,393,563
	-

	2023
	42,200,000
	-
	-
	33,760,000
	8,440,000
	-

	2024
	7,917,775
	6,334,220
	1,583,555
	-
	-
	-

	 
	 Plan
	 
	 
	 
	 
	 

	2025
	25,434,358
	4,913,625
	1,228,406
	15,433,862
	3,858,465
	-

	2026
	26,768,860
	6,142,032
	1,334,501
	15,433,862
	3,858,465
	-

	2027
	52,531,538
	6,891,721
	1,231,452
	35,624,124
	8,784,241
	-

	2028
	55,222,904
	7,594,212
	1,241,421
	37,100,124
	9,287,147
	-

	2029
	57,311,701
	8,142,000
	1,628,400
	38,124,145
	9,417,156
	-



7. [bookmark: _Toc209703438]Vizioni dhe parimet udhëheqëse 

Vizioni i strehimit social është: Deri në vitin 2029, çdo familje në nevojë në Prrenjas ka akses në strehim të sigurt, të përballueshëm dhe të përshtatshëm, pa diskriminim, në të gjitha NjA-të.
Ky vizion mbështetet në dy shtylla kombëtare: Planin Kombëtar të Strehimit Social (2025), që orienton zgjerimin e ofertës së strehimit social, përmirësimin e cilësisë dhe bashkëfinancimet qendër–vendor–privat; dhe Strategjinë Kombëtare të Mbrojtjes Sociale 2024–2030, që kërkon mbrojtje gjithëpërfshirëse, parandalim të pasigurisë së banimit dhe trajtim me prioritet të grupeve vulnerabël. Në praktikë, Bashkia Prrenjas e operacionalizon këtë kornizë përmes një pakete të integruar instrumentesh (subvencion qiraje, rehabilitim/përshtatje banesash, blerje në treg për fondin publik të banesave sociale, partneritete me sektorin privat, “kredi e butë” për familjet me të ardhura të formalizuara dhe strehim emergjent) të zbatuara me indikatorë vjetorë, raportim publik dhe zero diskriminim në të gjitha NjA-të. Kjo qasje “nga parimi te rezultati” siguron që investimi publik të kthehet në banesa të sigurta, të përballueshme e të përshtatshme dhe në ulje të qëndrueshme të pasigurisë së banimit.
Parimet mbi të cilët hartohet Plani janë: 
E drejta për strehim & mosdiskriminim: Çdo ndërhyrje siguron akses të barabartë pa dallim gjinie, moshe, etnie (rome/egjiptiane), aftësie, statusi familjar apo ekonomik.
Fokus te familjet në nevojë (targetim i drejtë): Prioritet marrin familjet me të ardhura të 
ulëta, PAK dhe kujdestarët e tyre, gratë kryefamiljare, familjet njëprindërore, viktimat e 
dhunës dhe rastet emergjente.

Aksesueshmëri universale & përshtatje: Standardet e banesës dhe ndërhyrjet e 
rehabilitimit/përshtatjes sigurojnë përdorim të barabartë për PAK (rampa, ashensorë, 
zgjidhje ergonomike).

Përballueshmëri & stabilitet financiar: Instrumentet ulin barrën mujore dhe rrezikun e 
dëbimit: subvencion qiraje, kredi e butë (subvencion interesi) për familje me të ardhura të 
formalizuara dhe masa kundër informalitetit në qira.

Paketë e integruar instrumentesh (shkallëzim i ndihmës): Subvencioni i qirasë, 
rehabilitimi/përshtatja, blerjet në treg për fondin publik, partneritetet me sektorin privat 
dhe strehimi emergjent zbatohen si sistem i vetëm sipas nevojës.

Evidencë-bazuar & indikatorë të matshëm: Vendimmarrja mbështetet në të dhëna 
(Cens/Regjistër, treg qirash, evidenca sociale); Informacion vjetor paraqitur Ministrise se Ekonomise kulturse dhe Inovacionit sipas pikes dh te nenit 73 te ligjit te Strehimit. për çdo masë ka bazeline, targete vjetore 
dhe raportim publik.

Qasje territoriale e drejtë (të gjitha NjA-të): Shërbimet dhe investimet shpërndahen 
proporcionalisht me nevojën dhe aksesin, jo vetëm në qendër por edhe në njësitë e largëta.

Transparencë, pjesëmarrje & llogaridhënie: Procesi hartues dhe zbatues është i hapur: 
konsultime periodike, publikim i kritereve, listave të pritjes dhe progresit.

Koordinim ndërsektorial & partneritete: Bashkia punon me ASHK/kadastrën, noterët, 
DRSHTS, ofruesit e shërbimeve (ujë/energji), OJF-të dhe bankat (për kredinë e butë).

Parandalim i pasigurisë së banimit & formalizim: Nxisen kontratat e noterizuara, 
ndërmjetësimi pronar–qiramarrës, informimi ligjor dhe mbrojtja nga dëbimi i padrejtë.

Qëndrueshmëri mjedisore & efikasitet energjetik: Rehabilitimet/stoku i ri publik 
favorizojnë izolimin termik, pajisjet kursimtare dhe materiale të qëndrueshme për ulje 
kostosh afatgjata.

Reziliencë & reagim emergjent: Mekanizma të qartë për strehim të përkohshëm në 
Fatkeqësi /zhvendosje, me objektiv: asnjë familje pa zgjidhje emergjente në afat.
Përputhshmëri me legjislacionin & kornizat kombëtare. Plani është në përputhje me Ligjin nr. 22/2018 dhe aktet nënligjore, Planin Kombëtar të Strehimit Social (2025) dhe SKMS 2024–2030; masat/kriteret/kontratat verifikohen ligjërisht dhe përditësohen me ndryshimet normative.
Mbrojtja e të dhënave & etika. Të dhënat mblidhen minimalisht, mbi bazë ligjore e me transparencë; publikohen vetëm tregues të agreguar/anonimizuar, përdoren ID të koduara dhe akses i kufizuar sipas rolit, me ruajtje të sigurt dhe afate të qarta.

8. [bookmark: _Toc209703439]Prioritetet dhe objektivat strategjikë 2025–2029   

Duke u mbështetur në vizionin dhe parimet, në përputhje me Planin Kombëtar të Strehimit Social (2025) dhe SKMS 2024–2030, kjo rubrikë i kthen parimet në veprim përmes prioriteteve dhe objektivave të matshme. Prioritetet e mëposhtme fokusohen tek strehimi i menjëhershëm dhe përballueshmëria, përmirësimi i cilësisë/aksesueshmërisë dhe rezilienca e stokut, si dhe formalizimi, të dhënat dhe partneritetet. Për secilin prioritet janë përcaktuar objektiva me vlerë fillestare dhe synime të matshme, duke garantuar mosdiskriminim, qasje territoriale në të gjitha NjA-të dhe raportim publik periodik. Kjo qasje e bën zbatimin të ndjekshëm, buxhetimin të orientuar nga rezultati dhe rishikimin 2027 realisht korrigjues.
Prioriteti 1: Të sigurohet zgjidhje e shpejtë dhe me kosto të përballueshme për familjet në nevojë, në të gjitha NjA‑të.
Obj. 1.1 — Bashkia subvencionon qiranë për të paktën 15 familje në vitin 2025, të paktën 30 familje në vitin 2027 dhe të paktën 45 familje deri në fund të vitit 2029.
Obj. 1.2 — Deri në tremujorin e dytë të vitit 2026 miratohet protokolli i strehimit emergjent dhe nënshkruhen të paktën dy marrëveshje me struktura pritëse; nga viti 2027 
deri në 2029, 100% e rasteve emergjente strehohen brenda 15 ditëve.
Obj. 1.3 Çdo vit zhvillohen të paktën 4 seanca informimi dhe ndërmjetësimi për qiratë, dhe ofrohet këshillim individual për të paktën 50 familje për gjetjen e banesës dhe përgatitjen e dokumentacionit.
Prioriteti 2: Të rritet cilësia, aksesueshmëria dhe qëndrueshmëria e banesave ekzistuese përmes ndërhyrjeve me kosto të ulët.
Obj. 2.1  Deri në fund të vitit 2029 realizohen të paktën 80 rehabilitime të vogla (p.sh. çati, lagështirë, dritare), me synim minimal 20 ndërhyrje çdo vit.
Obj. 2.2 Deri në vitin 2029 përshtaten të paktën 24 banesa për persona me aftësi të kufizuara (rampa, banjo të aksesueshme, zgjidhje të aksesit).
Obj. 2.3 Përqindja e banesave me kanalizime funksionale rritet nga rreth 72% në vitin 2024 në të paktën 80% deri në vitin 2029, me fokus në NjA‑të me mungesa.
Prioriteti 3: Të konsolidohet sistemi i strehimit përmes formalizimit të qirave, regjistrave të qarta dhe bashkëpunimeve lokale.
Obj. 3.1 Deri në fund të tremujorit të katërt 2026 nënshkruhen marrëveshje bashkëpunimi me të paktën dy noterë dhe me të paktën një bankë për pilotimin e kredisë së butë.
Obj. 3.2  Pesha e kontratave të noterizuara të qirasë rritet nga rreth 25% në vitin 2024 në të paktën 50% deri në vitin 2029.
Obj. 3.3 Deri në fund të vitit 2026 krijohet një regjistër i thjeshtë i strehimit dhe publikohet raporti i progresit dy herë në vit; bazeline për të gjithë indikatorët vendosen brenda vitit 2026.
9. [bookmark: _Toc209703440]Programet, masat dhe aktivitetet 

Kjo rubrikë operacionalizon objektivat strategjike të përcaktuara në kapitullin 8, duke i kthyer ato në ndërhyrje të matshme dhe të realizueshme për periudhën 2025–2029. Programet janë të grupuara sipas prioriteteve strategjike, duke siguruar koherencë të plotë midis vizionit të planit dhe instrumenteve praktike të zbatimit. Kjo qasje forcon profesionalizmin, rrit transparencën dhe garanton që planifikimi të orientohet drejt rezultateve të matshme.
Prioriteti 1: Strehim i menjëhershëm dhe përballueshmëri
Programi 1. Mbështetje me qira të përballueshme
Masat: Zbatimi i subvencionit të qirasë (80% qeveria, 20% bashkia), zgjerimi në NjA rurale, formalizimi i tregut të qirasë.
Aktivitete: Publikimi i kritereve çdo vit, trajnimi i stafit, monitorim i çmimeve.
Indikatorë: Numri i familjeve përfituese, % e kontratave të noterizuara, shpërndarja sipas NjA.
Programi 4. Strehim emergjent dhe raste krize
Masat: Ngritja e një strukture të dedikuar për strehim emergjent, rezervimi i fondeve për mbështetje me qira, forcimi i koordinimit ndërinstitucional.
Aktivitete: Hartimi i protokolleve, trajnimi i stafit, mekanizëm reagimi brenda 24 orëve.
Indikatorë: Numri i rasteve emergjente të strehuara, koha e reagimit.
Prioriteti 2: Cilësia, aksesueshmëria dhe qëndrueshmëria e banesave
Programi 2. Rehabilitim dhe përmirësim i banesave
Masat: Rikthimi i programit pas vitit 2023, bashkëfinancim 80%–20%, integrim i standardeve të eficiencës energjetike dhe aksesueshmërisë universale.
Aktivitete: Identifikimi i banesave në amortizim, mbështetje për përshtatje për PAK, raportim vjetor.
Indikatorë: Numri i banesave të rehabilituara, % me masa aksesueshmërie, shpërndarja sipas NjA.
Prioriteti 3: Formalizimi dhe partneritetet
Programi 3. Banesa sociale dhe ndërtim i ri
Masat: Shfrytëzimi i truallit prej 3.64 ha për ndërtimin e 40–50 apartamenteve, mobilizimi i fondeve përmes partneriteteve qendër–vendor–privat, integrimi i standardeve të eficiencës energjetike.
Aktivitete: Hartimi i projektit teknik, aplikimi për fonde qendrore dhe donatorë, përzgjedhja e përfituesve sipas Ligjit 22/2018.
Indikatorë: Numri i apartamenteve të përfunduara, % për kategori vulnerabël.
Programi 5. Qeverisje, transparencë dhe pjesëmarrje
Masat: Përditësimi i databazës së stokut të banesave dhe listave të pritjes, publikimi I listave, organizimi i konsultimeve publike.
Aktivitete: Regjistër elektronik i përfituesve, raportim vjetor i detajuar, fushata informimi për grupet vulnerabël.
Indikatorë: Raportet vjetore, numri i konsultimeve publike, % e propozimeve të reflektuara në plan.
Figura 16. Lidhja midis prioriteteve, objektivave dhe programeve
	Prioriteti

	Objektivi
	Programi
	Masat/Aktivitetet
	Indikatorët


	Prioriteti 1
	Obj. 1.1–1.3
	Mbështetje me qira të përballueshme
	Subvencion qiraje, formalizim kontratash, trajnime
	Numri familjeve, % kontratave

	Prioriteti 1
	Obj. 1.2
	Strehim emergjent
	Strukturë emergjente, protokolle, reagim 24-orësh
	Numri rasteve, koha e reagimit

	Prioriteti 2
	Obj. 2.1–2.3
	Rehabilitim/përmirësim banesash
	Rikonstruksione, përshtatje për PAK, eficiencë energjetike
	Numri ndërhyrjeve, % aksesueshmëri

	Prioriteti 3
	Obj. 3.1–3.3
	Banesa sociale / ndërtim i ri
	Ndërtim 40–50 apartamente, fonde partnere
	Numri apartamenteve, shpërndarja

	Prioriteti 3
	Obj. 3.3
	Qeverisje dhe transparence
	Databaza, publikim listash, konsultime publike
	Raporte vjetore, numri konsultimeve



Në përfundim, programet e strukturuara sipas prioriteteve garantojnë një lidhje të qartë midis vizionit strategjik dhe ndërhyrjeve operative. Kjo qasje e bën planin më koherent, më të zbatueshëm dhe në përputhje të plotë me Ligjin nr. 22/2018 dhe Strategjinë Kombëtare të Mbrojtjes Sociale 2024–2030, duke siguruar standardin më të lartë profesional për një plan strehimi.

10. [bookmark: _Toc209703441]Korniza financiare dhe modalitetet 

Korniza financiare e Planit Vendor të Strehimit 2025–2029 është hartuar mbi parimin e përballueshmërisë dhe bashkëndarjes së përgjegjësive midis qeverisjes vendore, qeverisë qendrore dhe partnerëve të tjerë. Kostimi i programeve është projektuar në mënyrë të detajuar sipas objektivave strategjike dhe programeve kryesore, duke u shpërndarë në baza vjetore për periudhën 2025–2029. Kjo qasje siguron transparencë, parashikueshmëri dhe mundësi monitorimi, duke bërë të mundur që fondet të lidhen drejtpërdrejt me rezultatet e pritshme.
Burimet e financimit
Buxheti i Bashkisë Prrenjas: kontribuon kryesisht me fonde për subvencionet e qirasë (20% të mbulimit), shpenzime administrative dhe mirëmbajtje të databazës së përfituesve.
Qeveria qendrore: përmes transfertave të kushtëzuara mbulon pjesën më të madhe të programeve të strehimit, duke përfshirë 80% të subvencioneve të qirasë dhe programeve për përmirësimin e kushteve të banimit, si dhe mbështetjen për ndërtimin e banesave sociale.
Partnerët ndërkombëtarë dhe donatorët: mund të angazhohen për financimin e projekteve pilot, standardeve të eficiencës energjetike dhe ndërhyrjeve për aksesueshmëri universale për PAK.
Figura 17: Analiza sintetike e kostimit të programeve (2025–2029) / në/000/lekë
	Programi / Objektivi kryesor
	2025 / në 000/ lekë
	2026 / në 000/ lekë
	2027 / në 000/ lekë
	2028 / në 000/ lekë
	2029 / në 000/ lekë
	Totali / në 000/ lekë

	Subvencion qiraje & formalizim kontratash
	6,142
	7,476
	8,123
	8,835
	9,770
	40,347

	Përmirësim i kushteve të banimit
	19,292
	19,292
	44,408
	46,387
	47,541
	176,921

	Banesa sociale / ndërtim i ri
	0
	0
	 56,000 
	56,000
	56,000,
	168,000,

	Strehim emergjent & raste krize
	1,000
	1,200
	1,200 
	1,500 
	1,500
	6,400

	Transparencë dhe databazë
	500
	500
	600
	600
	700
	2,900

	
Totali vjetor
	26,934
	28,468
	110,331
	113,322
	115,511
	
394,569




Modalitetet e zbatimit financiar
Planifikim vjetor dhe integrim në buxhet: fondet për programet e strehimit do të përfshihen çdo vit në Projekt-Buxhetin Vendor, të lidhur ngushtë me objektivat e planit.
Bashkëfinancim: skemat e subvencioneve do të mbulohen me raportin 80% qeveri qendrore dhe 20% bashki, duke siguruar qëndrueshmëri fiskale dhe ndarje të drejtë të përgjegjësive.
Menaxhim i dedikuar: Drejtoria Planifikim Menaxhimit Financiar dhe Sherbimit Social do të administrojë listat e përfituesve, kontratat dhe pagesat, duke garantuar zbatim sipas kritereve të Ligjit nr. 22/2018.
Raportim dhe transparence: çdo vit do të publikohet raporti financiar i programeve të strehimit, ku do të përfshihet numri i përfituesve, shpenzimet e realizuara dhe progresi drejt objektivave.
Përdorimi i fondeve të jashtme: projektet e mbështetura nga partnerë do të pasqyrohen si linja shtesë financimi, duke u fokusuar tek inovacioni, eficienca energjetike dhe përfshirja e grupeve vulnerabël.
Korniza financiare e planit 2025–2029 garanton që strehimi social të mos mbetet vetëm një objektiv politik, por të shndërrohet në një realitet të prekshëm për familjet në nevojë. Duke kombinuar burimet vendore, qendrore dhe partnere, Bashkia Prrenjas krijon një mekanizëm të qëndrueshëm financiar, i cili i përgjigjet sfidave emergjente dhe ndërton baza të forta për ndërhyrje afatgjata.

11. [bookmark: _Toc209703442]Qeverisja dhe zbatimi 

Zbatimi i Planit Vendor të Strehimit në Bashkinë Prrenjas bazohet në një strukturë të qartë qeverisjeje dhe mekanizma të standardizuar koordinimi. Përgjegjësia kryesore i takon Sektorit të Strehimit dhe Shërbimeve Sociale pranë bashkisë, i cili udhëheq procesin, monitoron zbatimin dhe raporton periodikisht për ecurinë. Ky sektor bashkëpunon ngushtë me njësitë administrative, që sigurojnë mbledhjen e aplikimeve, verifikimin fillestar të kritereve dhe kontaktin e vazhdueshëm me qytetarët. Në mënyrë të integruar, përfshihen edhe partnerët lokalë – organizata joqeveritare, institucione financiare dhe aktorë privatë – duke rritur kapacitetin e zbatimit dhe mbështetjen për familjet në nevojë.
Menaxhimi i listës së pritjes realizohet në bazë të kritereve ligjore dhe vendimeve të Këshillit Bashkiak, duke garantuar që çdo aplikant të trajtohet në mënyrë të njëtrajtshme. Verifikimi i të drejtës së përfitimit kryhet përmes dokumentacionit zyrtar dhe vizitave në terren, duke reduktuar hapësirat për subjektivizëm dhe abuzim. Akordimi i mbështetjes për familjet në nevojë bëhet në mënyrë transparente, sipas radhës së përcaktuar nga lista e pritjes dhe peshës së kritereve sociale.
Një element i rëndësishëm është mekanizmi i ankesave dhe transparencës. Bashkia garanton një pikë të vetme kontakti për qytetarët, ku çdo aplikant mund të marrë informacion, të dorëzojë ankesa dhe të ndjekë statusin e aplikimit. Informacioni mbi fondet, përfituesit dhe rezultatet e programeve publikohet periodikisht në faqen zyrtare të bashkisë dhe në hapësira të tjera publike, duke krijuar besim dhe llogaridhënie.
Mbrojtja e të dhënave personale është një parim thelbësor. Të gjitha informacionet që lidhen me qytetarët trajtohen në përputhje me kuadrin ligjor kombëtar për mbrojtjen e të dhënave, duke respektuar privatësinë dhe dinjitetin e individit. Ky standard siguron jo vetëm respektim të ligjit, por edhe ndërtimin e një marrëdhënieje besimi midis qytetarëve dhe institucioneve vendore.
Në përfundim, qeverisja dhe zbatimi i Planit Vendor të Strehimit në Bashkinë Prrenjas synojnë të ndërthurin efikasitetin institucional, transparencën publike dhe mbrojtjen e të drejtave të qytetarëve. Vetëm përmes një koordinimi të fortë, rregullash të qarta dhe pjesëmarrjes së të gjitha palëve, strehimi social mund të kthehet në një politikë të qëndrueshme dhe gjithëpërfshirëse.
Figura 18:  Aktorët dhe roli i tyrë në zbatimin e planit të strehimit
	Aktorët
	Roli


	Bashkia (Sektori i Strehimit dhe Shërbimeve Sociale)
	Koordinon zbatimin e planit, administron listën e pritjes, verifikon të drejtën e përfitimit dhe raporton progresin.

	Njësitë Administrative
	Mblidhen aplikimet, kryejnë verifikime në terren dhe shërbejnë si pika kontakti për qytetarët në nivel lokal.

	Partnerët lokalë (OJQ, donatorë, aktorë privatë)
	Mbështesin zbatimin përmes fondeve, ekspertizës teknike dhe shërbimeve plotësuese për familjet në nevojë.

	Qytetarët / Përfituesit
	Aplikojnë sipas kritereve, ndjekin procesin në mënyrë transparente dhe përdorin mekanizmat e ankesave kur është e nevojshme.



12. [bookmark: _Toc209703443]Monitorimi, vlerësimi dhe mësimi (MVM) 

Monitorimi, vlerësimi dhe mësimet e mësuara (MVM) përbëjnë një shtyllë themelore për zbatimin e Planit Vendor të Strehimit 2025–2029 në Bashkinë Prrenjas. Qasja e zgjedhur bazohet mbi transparencën, llogaridhënien dhe përmirësimin e vazhdueshëm të ndërhyrjeve, duke e kthyer procesin e strehimit social në një politikë të matshme, të ndjekshme dhe të qëndrueshme.
Monitorimi
Monitorimi kryhet në baza tremujore dhe vjetore, përmes mbledhjes sistematike të të dhënave mbi numrin e familjeve përfituese nga programet, shpërndarjen sipas njësive administrative, përparimin në ndërtimin e banesave sociale, si dhe performancën e skemave të subvencionimit të qirasë dhe përmirësimit të kushteve të banimit. Për këtë qëllim, Drejtoria e Shërbimeve Sociale dhe Strehimit do të mbajë një regjistër elektronik të përditësuar, i cili do të integrohet me bazat e të dhënave të gjendjes civile dhe të ndihmës ekonomike.
Vlerësimi
Vlerësimi do të realizohet në dy nivele: (i) raportim i përvitshëm mbi arritjet dhe sfidat, me publikim të hapur për qytetarët; (ii) rishikim i mesëm i termit në vitin 2027, ku targetet do të rivlerësohen në bazë të performancës, buxhetit të disponueshëm dhe nevojave reale të identifikuara. Ky rishikim do të bëhet në bashkëpunim me Ministrinë e Shëndetësisë dhe Mbrojtjes Sociale, si dhe me partnerët lokalë e donatorët.
Mësimet e mësuara
Mësimet synojnë që përvoja dhe praktikat e fituara gjatë zbatimit të përdoren për të përmirësuar vazhdimisht planin. Për këtë arsye, çdo vit do të organizohen takime reflektuese me Njësitë Administrative, përfaqësuesit e komuniteteve vulnerabël dhe organizatat e shoqërisë civile, duke siguruar që mësimet të integrohen në rishikimin e masave dhe në planifikimin e vitit pasardhës.
Figura 19: Indikatorët kryesorë të Monitorimit dhe Vlerësimit
	Indikatori

	Burimi i të dhënave
	Frekuenca e raportimit

	Numri i familjeve përfituese nga subvencioni i qirasë
	Regjistri i strehimit / Drejtoria e Planifikim Menaxhimit Financiar dhe Sherbimit Social
	Vjetore

	Numri i banesave të rehabilituara
	Raportet e Bashkisë / Inspektime në terren
	Vjetore

	% e kontratave të noterizuara të qirasë
	Zyra e Noterëve / Bashkia
	Gjashtëmujore

	Numri i apartamenteve sociale të ndërtuara
	Raportet teknike dhe financiare të projekteve
	Vjetore

	Mbulimi gjeografik i programeve
	Të dhënat sipas NjA / Bashkia
	Vjetore



Në përfundim, mekanizmi i MVM-it i ofron Bashkisë Prrenjas një instrument të fuqishëm për të siguruar efektivitet, transparencë dhe përmirësim të vazhdueshëm, duke e lidhur strehimin social me objektivat e zhvillimit vendor dhe kombëtar. Ky sistem do të garantojë që çdo investim i bërë të ketë impakt të matshëm dhe të jetë i orientuar drejt rezultateve, duke kthyer planin e strehimit në një praktikë të mirëqeverisjes vendore.

13. [bookmark: _Toc209703444]Plani i punës dhe afatet 

Në vijim paraqitet tabela e planit të punës dhe afateve, e cila tregon periudhat e zbatimit për secilin program dhe masë kryesore gjatë viteve 2025–2029.
Zbatimi i Planit Vendor të Strehimit 2025–2029 kërkon një plan pune të qartë dhe të strukturuar, i cili të shërbejë si udhërrëfyes për bashkinë dhe partnerët lokalë në realizimin e objektivave strategjike. Ndarja e afateve në vite lejon ndjekjen hap pas hapi të programeve, duke garantuar që masat e menjëhershme, afatmesme dhe afatgjata të ndërthuren në një mënyrë të koordinuar dhe efektive.
Figura 20: Kalendari vjetor i Strehimit 2025-2029
	Programi / Masa Kryesore
	2025
	2026
	2027
	2028
	2029

	Subvencion qiraje & formalizim kontratash
	X
	X
	X
	X
	X

	Përmirësim i kushteve të banimit
	
	X
	X
	X
	X

	Banesa sociale (trualli 3.64 ha)
	
	
	X
	X
	X

	Strehim emergjent dhe protokollet e krizës
	X
	X
	
	
	

	Transparencë dhe databazë strehimi
	X
	X
	X
	X
	X


Legenda: X = periudha e zbatimit të aktivitetit
Ky plan pune me afate të përcaktuara qartë siguron koherencë midis vizionit strategjik dhe ndërhyrjeve praktike, duke lehtësuar monitorimin, raportimin dhe vlerësimin periodik të progresit.

14. [bookmark: _Toc209703445]Menaxhimi i rrezikut

Zbatimi i Planit Vendor të Strehimit 2025–2029 përballet me disa rreziqe të natyrës financiare, institucionale, sociale dhe mjedisore. Identifikimi dhe menaxhimi i tyre është thelbësor për të siguruar stabilitetin, transparencën dhe efektivitetin e programeve të planit. Kjo rubrikë përshkruan rreziqet kryesore, masat parandaluese dhe mekanizmat e reagimit, duke u mbështetur në parimin e menaxhimit proaktiv dhe të koordinuar.
Rreziqet financiare (RF)
RF1-Mungesë ose vonesë e transfertave të kushtëzuara nga qeveria qendrore.
Masë parandaluese:Negociata vjetore me ministrinë për sigurimin e fondeve në kohë.
Reagim:Rishpërndarje e burimeve vendore dhe aktivizim i partneriteteve me donatorët.
RF2-Të ardhura të pamjaftueshme të bashkisë për të përballuar bashkëfinancimin 20%.
Masë parandaluese: Parashikim realist i buxhetit vendor dhe rezervim i një fondi të dedikuar për strehimin.
Reagim:Përdorim i fondit rezervë dhe kërkim i financimeve shtesë nga projekte ndërkombëtare.
Rreziqet institucionale (RI)
RI 1 Kapacitete të kufizuara administrative dhe teknike.
Masë parandaluese: Trajnim i stafit, përmirësim i sistemit të regjistrit elektronik të strehimit.
Reagim: Angazhim i ekspertëve të jashtëm dhe bashkëpunim me Agjencinë Kombëtare të Strehimit.
RI 2 Mungesë koordinimi ndërmjet njësive administrative.
Masë parandaluese: Krijimi i mekanizmave të përhershëm të koordinimit (takime tremujore).
Reagim: Vendosje e mekanizmave të monitorimit nga Këshilli Bashkiak.
Rreziqet sociale (RS)
RS 1 Mosbesim i qytetarëve për transparencën e listave të përfituesve.
Masë parandaluese:Publikimi i rregullt i listave dhe organizimi i konsultimeve publike.
Reagim: Mekanizëm i fuqizuar i ankesave me kohë reagimi jo më shumë se 15 ditë.
RS 2 Diskriminimi i grupeve vulnerabël (romë, egjiptianë, PAK, viktima dhune).

  Masë parandaluese: Zbatim i detajuar i kritereve të Ligjit 22/2018.
  Reagim: Ndërhyrje korrigjuese dhe rishikim i listave nga komisioni vendor.
Rreziqet mjedisore (RM)
RM1 Fatkeqësi natyrore (tërmete, përmbytje) që dëmtojnë stokun e banesave.
Masë parandaluese: Përfshirje e masave të reziliencës në projektet e ndërtimit.
 Reagim:Aktivizim i protokolleve të strehimit emergjent brenda 24 orëve.
Rrezike demografike (RD)
RD 1 Emigracioni i lartë dhe ndryshimet demografike.
Masë parandaluese: Politika stimuluese për të rinjtë dhe familjet e reja.
 Reagim:Rishikim i planit sipas trendeve demografike çdo dy vjet.
Figura 21: Menaxhimi i rreziqeve
	Kategoria
	Rreziku kryesor
	Masat parandaluese
	Mekanizmat e reagimit

	Financiar
	Vonesë e fondeve qendrore
	Negociata dhe planifikim buxheti
	Rishpërndarje fondesh, donatorë

	Institucional
	Kapacitete të kufizuara
	Trajnim, regjistër elektronik
	Ekspertë të jashtëm, mbështetje qendrore

	Social
	Mosbesim/ankesa
	Publikim listash, konsultime
	Mekanizëm ankesash, korrigjim listash

	Mjedisor
	Tërmete, përmbytje
	Standarde reziliente
	Strehim emergjent

	Demografik
	Emigracion i lartë
	Politika stimuluese
	Rishikim periodik



Menaxhimi i rrezikut është një komponent i domosdoshëm për suksesin e Planit Vendor të Strehimit. Vetëm përmes një qasjeje gjithëpërfshirëse, që kombinon parandalimin, monitorimin dhe reagimin e shpejtë, Bashkia Prrenjas mund të garantojë që ndërhyrjet e planifikuara të mbeten efektive dhe të qëndrueshme, duke siguruar mbrojtje për qytetarët dhe përdorim efikas të burimeve publike.
Bashkia Prrenjas do të përdorë Matricëm e Rrezikut si një mjet praktik monitorimi, pasi kombinon dy dimensione kryesore: probabilitetin e shfaqjes së një rreziku dhe ndikimin që ai do të ketë mbi zbatimin e planit. Ky kombinim mundëson klasifikimin e qartë të rreziqeve në nivele të ulëta, mesatare dhe të larta, duke i dhënë bashkisë një instrument për të përcaktuar përparësitë e menaxhimit dhe për të planifikuar masat parandaluese dhe korrigjuese.
Figura 22: Matrica e rreziqeve
[image: ]
Shembull ilustrues për matricën e rrezikut
Për ta kuptuar më qartë matricën e rrezikut, më poshtë jepet një situatë konkrete që lidhet me subvencionin e qirasë për familjet në nevojë. Në këtë rast, probabiliteti dhe ndikimi përcaktojnë nivelin e rrezikut.
Rrezik i ulët: Kur fondet janë të planifikuara dhe transferohen në kohë nga qeveria qendrore. Probabiliteti i mosshlyerjes është i vogël dhe ndikimi mbi familjet është i kufizuar.
Rrezik mesatar:Kur fondet transferohen me disa muaj vonesë. Ka gjasa të ndodhë, ndikimi është i dukshëm sepse familjet detyrohen të mbulojnë vetë qiranë përkohësisht, por situata menaxhohet me pagesa të prapambetura.
Rrezik i lartë: Kur fondet mungojnë për një periudhë të gjatë ose anulohen. Probabiliteti mund të jetë real dhe ndikimi shumë i madh, pasi familjet rrezikojnë dëbim nga banesa dhe mbeten pa strehim.
Ky shembull tregon se e njëjta situatë (subvencioni i qirasë) mund të klasifikohet si rrezik i ulët, mesatar ose i lartë, në varësi të kombinimit të probabilitetit dhe ndikimit.

15. [bookmark: _Toc209703446]Plani i komunikimit dhe përfshirjes qytetare

Komunikimi dhe përfshirja qytetare janë elementë thelbësorë për transparencën, besimin publik dhe suksesin e zbatimit të Planit Vendor të Strehimit 2025–2029. Ky plan synon të garantojë që qytetarët dhe grupet e interesit të jenë të informuar, të konsultuar dhe aktivisht të përfshirë në çdo fazë të procesit, duke rritur përgjegjshmërinë institucionale dhe duke forcuar partneritetin shoqëror.
Figura 23: Plani i komunikimit dhe përfshirjes qytetare
	Audienca
	Qëllimi
	Kanali
	Mesazhi kyç
	KPI


	Qytetarët përfitues potencialë
	Informim mbi kriteret, procedurat dhe të drejtat për përfitimin nga programet
	Faqja zyrtare, media sociale, broshura
	Çdo familje ka të drejtë për strehim të sigurt dhe të përballueshëm
	Numri i aplikimeve të reja; % e qytetarëve të informuar

	Këshilli Bashkiak
	Sigurim mbështetjeje dhe miratimi për buxhetin dhe masat kryesore
	Prezantime, raporte periodike
	Plani është i zbatueshëm, transparent dhe financiarisht i përballueshëm
	Numri i mbledhjeve me diskutim; vendime të miratuara

	Partnerët lokalë (OJQ, donatorë)
	Nxitje e bashkëpunimit dhe mobilizim i fondeve shtesë
	Takime konsultuese, forume, email zyrtar
	Bashkëpunimi lokal rrit ndikimin dhe qëndrueshmërinë e planit
	Numri i marrëveshjeve / partneriteteve të reja

	Media
	Rritje e transparencës dhe ndërgjegjësimit public
	Konferenca shtypi, njoftime për media
	Strehimi social është prioritet i Bashkisë Prrenjas
	Numri i publikimeve; mbulim mediatik i balancuar

	Administrata vendore
	Trajnim dhe koordinim për zbatim të suksesshëm
	Udhëzime të brendshme, trajnim, manuale
	Zbatimi i planit kërkon standarde të njëtrajtshme dhe transparencë
	Numri i trajnimeve; % e stafit të certifikuar për zbatimin e procedurave



Ky plan komunikimi dhe përfshirjeje qytetare siguron që procesi të jetë transparent, gjithëpërfshirës dhe i matshëm, duke i kthyer qytetarët dhe partnerët në pjesëmarrës aktivë të zbatimit. Kjo qasje përputhet me parimet e mirëqeverisjes dhe e bën planin e strehimit më të besueshëm, më të kuptueshëm dhe më të qëndrueshëm.















16. [bookmark: _Toc209703447]Anekse 

[bookmark: _Toc209703448]Aneksi 1 Kuadri ligjor

Ky aneks paraqet kuadrin ligjor dhe nënligjor mbi të cilin mbështetet Plani Vendor i Strehimit të Bashkisë Prrenjas dhe mënyrën se si këto akte adresohen konkretisht në përmbajtjen e tij.
· Tabela A përmbledh aktet ligjore dhe nënligjore që përcaktojnë kompetencat, instrumentet dhe standardet e strehimit social.
· Tabela B tregon mënyrën e adresimit të këtyre kërkesave në plan, duke i lidhur dispozitat ligjore me programet, masat dhe seksionet përkatëse të dokumentit.
Tabela A. Kuadri ligjor dhe politik që mbështet Planin Vendor të Strehimit të Bashkisë Prrenjas
	Ligh/VKM
	Fokusi për planin
	Elementët/Nenet kyç
	Zbatimi në plan

	Ligji nr. 22/2018, i ndryshuar – “Për strehimin social”
	Programe strehimi social; kritere; kompetenca vendore
	Kapitujt II–VI; dispozitat për kriteret/kompetencat
	Zbatohet në gjithë planin si kuadri bazë ligjor; programet e strehimit (qira, përmirësim banesash, banesa sociale). Evidentuar tek Kap. 4, Kap. 4.4 dhe Kap. 10.

	Ligji nr. 139/2015 – “Për vetëqeverisjen vendore”
	Funksionet e bashkisë (strehim/shërbime sociale)
	Funksione të veta/përbashkëta
	Pasqyruar tek vizioni, prioritetet dhe masat e planit. Përfshihet në Kap. 7 dhe Kap. 9–10.

	Ligji nr. 121/2016 – “Për shërbimet e kujdesit shoqëror”
	Lidhje me strehimin e përkohshëm/shërbimet sociale
	Përgjegjësitë vendore; shërbimet e kujdesit
	Lidhur me Kap. 4.3 (shërbimet ekzistuese) dhe Kap. 5–6 (diagnoza dhe boshllëqet).

	Ligji nr. 45/2019 – “Për mbrojtjen civile”
	Strehim i përkohshëm në emergjenca/fatkeqësi
	Strehimi i përkohshëm; koordinimi ndërinstitucional
	Pasqyrohet tek Kap. 4.4 (nevojat emergjente) për strehimin emergjent dhe koordinimin ndërinstitucional.

	VKM nr. 362/2019 – Subvencioni i qirasë
	Kriteret/procedurat për subvencion qiraje
	Kriteret; dokumentet; afatet; listat e pritjes
	Evidentuar tek Kap. 4.3 si program kryesor ekzistues; Kap. 10 si pjesë e financimit.

	VKM nr. 301/2020 – Standardet për BSQ/BKU
	Normat/standardet; aksesueshmëria; eficienca energjetike
	Sipërfaqe; standarde; dizajn universal
	Referuar tek Kap. 4.2 dhe 4.4 si standard për ndërtimin e banesave sociale në truallin 3.64 ha.

	VKM nr. 579/2020 – Strehët e përkohshme
	Administrimi i strehëve të përkohshme
	Institucionet; standardet minimale; bashkëpunimi
	Reflektuar tek Kap. 4.4 (nevojat emergjente dhe boshllëqet) për mungesën e strukturës së dedikuar.

	VKM nr. 325/2024 – Kontributi i sektorit privat në fondin e BSQ
	Kontributet private në fondin publik
	Llojet e kontributeve; verifikimi; pranim/dorëzim
	Adresohet tek Kap. 10 (financimi) si mekanizëm i ri për mobilizim burimesh.



Tabela B:  Adresimi i kërkesave ligjore dhe nënligjore në Planin Vendor të Strehimit të Bashkisë Prrenjas

	Akti
	Kërkesa ligjore /  Neni
	Çfarë kërkon
	Si adresohet në plan
	Seksioni i planit

	Ligji 22/2018 (i ndryshuar)
	Nenet 4–12
	Kriteret e përfitimit; kompetencat e bashkisë; programet e strehimit social
	Përkufizohen programet ekzistuese dhe të reja (subvencione qiraje, përmirësim kushtesh banimi, banesa sociale). Bashkia ka përcaktuar masat konkrete sipas kompetencave të saj.
	Kap. 4.3, 4.4, Kap. 10

	VKM 362/2019
	Nenet 2–7
	Kriteret dhe procedurat për subvencionin e qirasë
	Zbatuar në praktikë nga bashkia, përzgjedhja e përfituesve mbi bazë kriteresh dhe kontrata të noterizuara.
	Kap. 4.3, Kap. 10

	VKM 522/2019
	Neni 3
	Metodologjia e llogaritjes së qirasë për BSQ
	Përdorur për përllogaritjen e subvencioneve të qirasë dhe analizën e kostove.
	Kap. 4.2, Kap. 10

	VKM 823/2019
	Nenet 2–6
	Procedura e blerjes nga tregu i lirë për BSQ
	Instrument i evidentuar si boshllëk, pasi nuk është aplikuar për shkak të mungesës së fondeve.
	Kap. 4.2 (Boshllëqe), Kap. 4.4

	VKM 301/2020
	Nenet 2–5
	Normat dhe standardet për BSQ/BKU, përfshirë aksesueshmëri dhe eficiencë
	Përdorur si referencë për planifikimin e banesave sociale në truallin 3.64 ha.
	Kap. 4.4 (Nevoja afatgjata)

	VKM 579/2020
	Nenet 2–4
	Rregullat për funksionimin e strehëve të përkohshme
	Evidentuar si boshllëk për bashkinë, pasi nuk ka strukturë të dedikuar për strehim emergjent.
	Kap. 4.4 (Nevoja emergjente)

	VKM 441/2021
	Neni 3
	Përzgjedhja dhe kontraktimi me subjekte private për banesa sociale
	Përdorur si bazë për të propozuar partneritete të mundshme me sektorin privat për ndërtimin e banesave sociale.
	Kap. 4.4, Kap. 10

	VKM 325/2024
	Neni 4
	Kontributi i sektorit privat në fondin e BSQ
	Adresuar si mundësi për mobilizim burimesh shtesë në financimin e strehimit.
	Kap. 10 (Korniza financiare)





[bookmark: _Toc209703449]Aneks 2 Raporti i varësisë

Përkufizim i thjeshtë: raporti i varësisë tregon sa persona jo‑në moshë pune varen nga 100 persona në moshë pune.
Formula 
Raporti i varësisë (total) = ((popullsia 0–14 vjeç + 65+ vjeç) / popullsia 15–64 vjeç) × 100
Nëndarje:
• Raporti i varësisë së fëmijëve = (0–14) / (15–64) × 100
• Raporti i varësisë së të moshuarve = (65+) / (15–64) × 100
Shembull me shifrat e Prrenjasit (Census 2023)
	Treguesi
	Vlera


	0–14 vjeç (persona)
	3 233

	15–64 vjeç (persona)
	12 378

	65+ vjeç (persona)
	3 157


	
Llogaritja totale: 
((3 233 + 3 157) / 12 378) × 100 = 51.6%
Nëndarjet:
• Fëmijë: (3 233 / 12 378) × 100 = 26.1%
• Të moshuar: (3 157 / 12 378) × 100 = 25.5%
Në planifikimin e strehimit raporti tregon: 
· Sa më i lartë raporti, aq më i madh presioni financiar/social mbi të punësuarit dhe mbi buxhetet vendore.
· Peshë e lartë e 65+ rrit nevojën për banesa të aksesueshme, përshtatje të banesës (akses, izolim termik), afërsi me shërbimet.
· Peshë e lartë e 0–14 rrin nevojën për banesa familjare të përballueshme, afër shkollave dhe shërbimeve.
[bookmark: _Toc209703450]Ankesi 3 Të dhëna statistikore dhe struktura e përfituesve nga programet e strehimit në Bashkinë Prrenjas (2022–2025)

Tabela 3.1 Shpërndarja e numrit të familjeve dhe popullsisë sipas Njësive Administrative ( viti 2025)
	Njesia Adminstrative
	Numri I Familjeve
	Popullsia

	Prrenjas 
	2984
	8817

	Qukës
	3528
	10481

	Rrejce
	3697
	11205

	Strevaj
	961
	2752

	Total
	11170
	33255


Burimi: Bashkia Prrenjas ( RRegjistri Civil)
Tabela 3.2 Struktura e popullsise cens 2023 bashkia prrenjas
	Grupi i popullsisë
	Numri i banorëve
	% ndaj totalit

	0–14 vjeç
	3,234
	17.23%

	15–64 vjeç
	12,380
	65.95%

	65+ vjeç
	3,154
	16.82%

	Meshkuj
	9,541
	50.80%

	Femra
	9,227
	49.20%

	Totali
	18,768
	100%


Burimi: INSTAT/ Cens 2023
Tabela 3.3 Perfitues nga skemat e strehimi Qerate
	Njesia Adminstrative
	Viti 2022
	Viti 2023
	Viti 2024

	
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit

	Prrenjas 
	20
	18
	18
	12
	10
	10
	13
	11
	11

	Qukës
	19
	17
	17
	17
	15
	15
	17
	15
	15

	Rrejce
	20
	18
	18
	17
	15
	15
	16
	14
	14

	Strevaj
	11
	10
	10
	7
	6
	6
	5
	4
	4

	Total
	70
	63
	63
	53
	46
	46
	51
	44
	44


Burimi: Bashkia Prrenjas
Tabela 3.4 Perfitues nga skemat e strehimi Programi i subvencionimit të interesave të kredisë
	 
	Viti 2022
	Viti 2023
	Viti 2024

	Njesia Adminstrative
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit

	Prrenjas 
	9
	3
	3
	7
	3
	3
	6
	4
	4

	Qukës
	 
	 
	 
	5
	1
	1
	 
	 
	 

	Rrajce
	4
	2
	2
	4
	2
	2
	 
	 
	 

	Stravaj
	 
	 
	 
	3
	1
	1
	 
	 
	 

	Total
	13
	5
	5
	19
	7
	7
	6
	4
	4


Burimi: Bashkia Prrenjas
Tabela 3.5 Perfitues nga skemat e strehimi Programi i përmirësimit të kushteve të banimit
	Njesia Adminstrative
	Viti 2022
	Viti 2023
	Viti 2024

	
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit
	Aplikime te dorezuara
	Aplikimi te pranuara ( Dosja e plote)
	Perfitues nga skema strehimit

	Prrenjas 
	15
	10
	10
	19
	10
	10
	 
	 
	 

	Qukës
	17
	12
	12
	18
	12
	12
	 
	 
	 

	Rrejce
	15
	11
	11
	16
	12
	12
	 
	 
	 

	Strevaj
	10
	6
	6
	12
	6
	6
	 
	 
	 

	Total
	57
	39
	39
	65
	40
	40
	0
	0
	0


Burimi: Bashkia Prrenjas


Tabela 3.6 Përfiutesit nga Programet e Strehimit Bashkia Prrenjas ( 2022-2024)
	Njesia Adminstrative
	Perfitues nga Programi Qerasë
	Programi i subvencionimit të interesave të kredisë
	Programi i përmirësimit të kushteve të banimit
	Totali

	Prrenjas 
	
	39
	10
	20
	69

	Qukës
	
	47
	1
	24
	72

	Rrajce
	
	47
	4
	23
	74

	Stravaj
	
	20
	1
	12
	33

	Total
	
	153
	16
	79
	248

Tabela 3.7 Kategori në nevojë sipas Njësive Administrative Bashkia Prrenjas, Maj 2025
	Njësia Administrative
	Familje NE
	PAK
	Gra kryefamiljare
	Rom/Egjiptianë
	65+

	Prrenjas
	248
	146
	12
	227
	1528

	Qukës
	602
	349
	11
	77
	0

	Rrajcë
	650
	410
	18
	92
	0

	Stravaj
	244
	290
	0
	39
	0

Tabela 3.8: Kategori ne nevoje perfitues te skemave te strehimit
	Nr
	Kategorite
	Viti 2022
	Viti 2023
	Viti 2024

	1
	Familje me anetar invalid 
	8
	11
	4

	2
	Familje ne Ndihme Ekonomike
	41
	34
	14

	3
	Familje me kryefamiljare gra 
	11
	15
	7

	4
	Familje njeprinderore 
	0
	0
	1

	5
	Familje te komunitetit Rom/Egjiptjan
	14
	8
	3

	6
	Familje te kthyera  nga emigrimi
	1
	0
	1

	7
	viktima te dhunes ne Familje 
	8
	8
	8

	8
	Familje te reja 
	6
	0
	0

	9
	Familje te moshuarish 
	10
	10
	5

	10
	Familje me statusin e Jetimit 
	3
	4
	0

	11
	Tjeter
	5
	6
	4

	 
	Total
	107
	96
	47


Burimi: Bashkia Prrenjas

Tabela 3.9  Numri i Personave Punëkërkues të papunë Bashkia Prrenjas
	BASHKIA PRRENJAS 


	Njesi Administrative 
	Punëkërkues të papunë

	Prrenjas 
	385

	Rrajce 
	20

	Qukes 
	42

	Stravaj
	2

	Totai
	449


Referuar sistemit statistkor te DRAKPA  Elbasan  

Tabela 3.10 Të dhëna mbi tipologjinë e banesës (me qira, në bashkëjetesë, në banesa të papërshtatshme, në rrezik shembjeje etj.) për secilin grup viti 2025
	Nr
	Kategorite 
	SUBVENCION I QIRASE NE TREGUN E LIRE 
	PERMIRESIM I KUSHTEVE TE BANIMIT 
	SUBVENCION I INTERESAVE TE KREDISE 

	
	
	Aplikime te dorezuara
	Perfitues nga skema strehimit
	Aplikime te dorezuara
	Perfitues nga skema strehimit
	Aplikime te dorezuara
	Perfitues nga skema strehimit

	1
	Jeton me qira 
	68
	52
	0
	0
	0
	0

	2
	Jeton me prinderit 
	10
	10
	0
	0
	2
	1

	3
	Jeton ne banese te papershtatshme 
	0
	0
	36
	22
	3
	3

	4
	Jeton ne banese ne rrezik shembje
	0
	0
	28
	14
	9
	8

	 
	Totali
	78
	62
	67
	36
	14
	12

 3.11. Sipërfaqet e trojeve, të miratuara për programet sociale të strehimit
	Nr
	Sipërfaqja e truallit në pronësi të NJVV miratuar për programet sociale të strehimit ( nëha)
	Miratuar me Planin e Përgjithshëm Vendor (PPV) nr 03
	Njësia administrative/zona ku ndodhet

	 1
	3.65
	 14.04.2017
	1/34 Njesia Vendore Prrenjas 

	 
	 -
	 -
	 -

	Totali 
	3.65
	14.04.2017
	1/34Njesia Vendore Prrenjas 

Sektori I Sherbimit Social dhe Strehimit.
Shpërndarja e kategorive në nevojë sipas Njësive Administrative

Familje NE	
Prrenjas	Qukës	Rrajcë	Stravaj	248	602	650	244	PAK	
Prrenjas	Qukës	Rrajcë	Stravaj	146	349	410	290	Gra kryefamiljare	
Prrenjas	Qukës	Rrajcë	Stravaj	12	11	18	0	Rom/Egjiptianë	
Prrenjas	Qukës	Rrajcë	Stravaj	227	77	92	39	65+	
Prrenjas	Qukës	Rrajcë	Stravaj	1528	0	0	0	



Përfitues nga Programet e Strehimit 2022-2024

Perfitues nga Programi Qerasë	
Prrenjas 	Qukës	Rrajce	Stravaj	Total	39	47	47	20	153	Programi i subvencionimit të interesave të kredisë	
Prrenjas 	Qukës	Rrajce	Stravaj	Total	10	1	4	1	16	Programi i përmirësimit të kushteve të banimit	
Prrenjas 	Qukës	Rrajce	Stravaj	Total	20	24	23	12	79	

